text:
Aruba
Entrante augustus lo introduci maneho nobo pa spearfishing
Gedoogbeschikkingnan exisistente ta extendi te cu 30 di juli 2022. Den cuadro di e maneho di speervissen (“spearfishing”) cual gedoogbeschikking nan ta caduca 26 di mei 2022, Minister di Naturalesa, Ursell Arends, ta anuncia e decision pa reanuda preparacion pa regula spearfishing por medio di permiso (vergunningstelsel).
Lo introduci un maneho nobo entrante 1 di augustus 2022. Den e temporada aki e gedoogbeschikkingnan existente te keda vigente te cu 30 di juli 2022.
E temporada aki ta brinda espacio pa presenta e concepto di maneho nobo na tur stakeholders (profesional-, autoridad-, piscado- y ambientalistanan) pa dialoga, conforme palabracionnan haci cu nan. Cu consideracion di varios conseho lo propone condicionnan adicional compara cu e concepto previo pa un vergunningstelsel. Mientrastanto lo introduci condicionnan adicional riba gedoogbeschikkingen existente.
Basa riba combersacion amplio cu stakeholders y tumando den consideracion rapport, tratado y conseho ta yega na e conclusion cu base amplio cu speervissen (“spearfishing”) ta un di e formanan mas sostenibel di pesca semper y cuando esaki ta bon regula y controla.
E concepto pa un maneho nobo di regulacion ta encera (entre otro) cu mientras ta prepara un sistema legal di permiso, lo introduci condicion adicional pa gedoogbeschikkingen. Tur piscado cu un gedoogbeschikking lo haya informacion na un tempo rasonabel pa cumpli cu condicionnan adicional y proceso nobo di peticion pa vergunning. Condiccionnan nobo cu lo ser inclui den e gedoogbeschikking lo sirbi metanan manera entre otro: 1) evita destruccion di coral 2) proteccion contra sobre pesca (“over fishing”) 3) proteha bestianan protegi (“endangered species”) especialmente den temporada di reproduccion 4) reduci impacto negativo riba eco-sistema marino 5) combati especienan invasivo 6) promove cumplimento cu regla 7) permiti accesibilidad pa control y 8 ) collecion di datos.
Cu e maneho nobo por laga spearfishing tuma luga na un forma controla y tambe mas sostenibel posibel. Alabes ta aplica e punto di salida cu maneho ta ser haci den forma transparente, den dialogo cu diferente partnernan, y semper cu bienestar general den mente y cu bista riba sostenibilad como base principal.
Mas detaye y e maneho den su totalidad lo ser presenta na comunidad na su debido tempo.


c: text/html

text:
SURPRISE, ARIZONA – E segunda base di Texas Rangers, Jurickson Profar a haña lus bèrdè pa por tira bala. Siman pasa e ekipo di Texas Rangers a anunsiá ku Jurickson tabata sufriendo di tendinitis ku ta un inflamashon na e tendon di Jurickson su skouder drechi. Pa e motibu aki mes ora Texas a prohibí Jurickson di tira bala.
Apesar di e echo ku Profar a haña lus bèrdè pa tira tog Texas Rangers ta sigui ku nan plan di no laga e pelotero tira por lo pronto. For di siman pasa e ekipo a bisa ku Profar por hasi tur otro aktividat ku eksepshon di tira bala.
Segun manager di e ekipo, Ron Washington, awor aki e prioridat ta pa traha riba Jurickson su koordinashon di pia na segunda base i e no mester tira pa hasi esei.
Den e promé siman nan di spring training, Profar lo kuminsá komo batido designa i despues di algun siman e pelotero lo hasi e transishon pa segunda base. Esaki lo no tin impakto riba Jurickson su abilidat pa ta kla pa komienso di temporada, e general manager di Texas Ranger, Jon Daniels a bisa.

robotstxt: allowed

filter: keep


text:
Resultadonan di Beisbòl Profeshonal Hapones Nippon ayera:
- Rakuten Golden Eagles a derota Fukuoka Softbank Hawks ku skor di 3-2
Andruw Jones no a konektá hit den 3 turno na bate ku 1 base por bola. Andruw tin un promedio di .224
- Tokyo Yakult Swallows den un komunikado ofisial a anunsiá ku Wladimir Balentien a regresá Merka djamars tras di lomba pa chek su tendon di Achilles robes. E ekipo a duna di konosé ku e eksámen médiko riba pia di Wladimir lo tuma lugá dia 30 di sèptèmber próksimo. Den kaso ku Wladimir mester keda opera esaki lo tuma lugá riba promé di òktober próksimo. Si Balentien keda opera e mester di mas of ménos seis luna pa rekuperá kompletamente
Resultadonan di Beisbòl Liga Grandi di ayera:
- Baltimore Orioles a derota New York Yankees ku skor di 5-4
Jonathan Schoop no a konektá hit den 1 turno na bate. Jonathan tin un promedio di .209
- Kansas City Royals a gana Cleveland Indians ku skor di 7-1
- New York Mets a pèrdè di Washington Nationals ku skor di 4-2
- Seattle Mariners a pèrdè di Toronto Blue Jays ku skor di 10-2
- Chicago White Sox a pèrdè di Detroit Tigers ku skor di 4-3
- Milwaukee Brewers a pèrdè di Cincinnati Reds ku skor di 3-1
- Philadelphia Phillies a pèrdè di Miami Marlins ku skor di 2-0
- Pittsburgh Pirates a derota Atlanta Braves ku skor di 3-2
Andrelton Simmons a konektá 1 hit den 3 turno na bate. Andrelton tin un promedio di .244. Ku e viktoria Pittsburgh Pirates a garantisá nan lugá den playoff
- Tampa Bay Rays a gana Boston Red Sox ku skor di 6-2
- Houston Astros a pèrdè di Texas Rangers ku skor di 2-1
- St. Louis Cardinals a pèrdè di Chicago Cubs ku skor di 4-3 den 10 entrada
- Arizona Diamondbacks a pèrdè di Minnesota Twins ku skor di 6-3
Didi Gregorius a konektá 1 hit den 4 turno na bate. Didi tin un promedio di .220
- Los Angeles Angels a derota Oakland Athletics ku skor di 2-0
- Colorado Rockies a gana San Diego Padres ku skor di 3-2
- San Francisco Giants a pèrdè di Los Angeles Dodgers ku skor di 4-2
Kenley Jansen a picha 1 entrada sin permití kareda. Kenley tin un efektividat di 2.80. Roger Bernadina no a hunga den e partido aki
Partidónan di Liga Grandi pa awe:
- Baltimore Orioles kontra New York Yankees
- Chicago White Sox kontra Detroit Tigers
- Arizona Diamondbacks kontra Minnesota Twins
- Los Angeles Angels kontra Oakland Athletics
- New York Mets kontra Washington Nationals
- Seattle Mariners kontra Toronto Blue Jays
- Kansas City Royals kontra Cleveland Indians
- Milwaukee Brewers kontra Cincinnati Reds
- Philadelphia Phillies kontra Miami Marlins
- Pittsburgh Pirates kontra Atlanta Braves
- Tampa Bay Rays kontra Boston Red Sox
- Houston Astros kontra Texas Rangers
- Louis Cardinals kontra Chicago Cubs
- Colorado Rockies kontra San Diego Padres
- San Francisco Giants kontra Los Angeles Dodgers
Breve:
- Segun Gerente General di Texas Rangers, Jon Daniels, Jurickson Profar lo tin ku keda un otro 2 pa 3 luna sin praktiká beisbòl. Jon Daniels a duna di konosé ku Jurickson su skouder ta for di lugá. Segun Daniels, Jurickson mes a opta pa tuma un tempu di sosiegu i no opera e skouder


text:
Na Aruba Bank, nan ta haci tur locual ta na nan alcance pa sigura e bienestar di nan cliente- y empleadonan. Nan a tuma diferente paso den consideracion manera: haci nan sucursalnan mas frecuente limpi como tambe desinfecta tur area den e sucursalnan cu ta wordo bishita mas frecuentemente. Nan ta curasha prevencion di contacto fisico, manera “handshake” entre cliente- y empleadonan pa siguridad di tur dos partido. Nan ta monitor anuncio y sigui instruccion di DVG di cerca y a implementa e miho practicanan di Pan American Health Organization (PAHO/WHO). Esaki ta inclui e promocion di laba man y practicanan di higiene pa nan cliente- y empleadonan.
Durante luna di september, nan a lansa un campaña di conscientisacion. Ademas nan a introduci medidanan adicional di precaucion na momento di bishita e sucursalnan. Na entrada, tur cliente mester haci uzo di nan hand sanitizer dispenser pa haci man limpi. Manera cu drenta den un di e sucursalnan, e temperatura di cliente lo ser midi. Si esaki ta surpasa e maximo, cliente no por wordo atendi y lo ser pidi pa bandona e sitio. Den nan sucursalnan, cliente por mira caminda cu tin stickers poni unda tur por y mag sinta durante un bishita. Tambe nan a introduci instruccion caminda un cliente of empleado por sigui pa haci man limpi unabes cu ta paden di nan sucursal. Tur persona manera nan drenta nan sucursal mester tin un tapaboca bisti y mester keda cu esaki bisti te ora cu e persona bandona e sitio.
Nan ta curasha tur nan clientenan pa haci mas uzo di nan servicio bancarionan online. Di e manera aki ta preveni cu mester bishita banco y evita pa por tin e posibilidad di contagio entre cliente- y empleadonan. Tambe por haci uzo di nan Self Service Area na Camacuri y San Nicolas pa tur e asuntonan bancario, Deposit on the go y Banking by appointment durante e crisis di COVID-19.


text:
Cu hopi asombro por a tuma nota di un relato di prensa di parlamentario Sr Michael Lampe cu tin como titulo: Aruba mester un gobierno cu plan concreto pa drecha economia y no uno di promesanan falso, unda su persona den e articulo ta culpa e gobierno aki, cu pa motibo cu no a diversifica nos isla, nos ta den problema awo.
Mi ta puntra mi mes si e parlamentario aki ta ignorante of ta riba luna e tabata biba di 2009 pa 2017. E ta crea e imprecion cu 2020 e tabata na luna tambe y no sa mes cu tabatin Covid.
Gabinete Mike Eman 1 y 2 su plan economico fracasa a destrui pais Aruba
Bao di promesanan falso entre otro cu lo elimina BBO y lo habri refineria pueblo a escoge partido AVP democraticamente pa bin drecha nos pais. Unabes sinta sr Mike Eman y AVP a convence pueblo cu nan lo diversifica nos economia, unda cu nan lo bin cu un pilar economico nobo banda di turismo y reapertura di refineria, esta e pilar economico berde cu lo mester crea 1600 cupo di trabao.
Na final di dia e supuesto plan economico di AVP a percura pa amigonan strica placa den nos NVnan pa un vision fracasa y den nan desesperacion a bin cu CITGO cu tabata un fracaso total.
Locual e plan economico fracasa di Mike Eman y AVP si a sa percura ta pa nos debe nacional den 8 aña di tempo ser redobla y cu su consecuencia manera cu sr Knopps a bolbe ripiti cu nos pais a yega un GDP riba 90%, esta un pais na caminda pa bancarota.
Gabinete Evelyn Wever-Croes desde 2017 nabegando den lama bruto
Desde entrada di Gabinete Evelyn Wever-Croes nan a encontra nan mes c’un crisis financiero y cu Hulanda poniendo presion unda cu e gobierno saliente a bay laga atras un pais sin un presupuesto supletorio y cu na final a resulta di tabatin un deficit di 137 miyon y no a cumpli cu locual nan a acorda cu Hulanda.
Y presupeusto 2018 tabata spoorloos y sigur financieramente Aruba tabata na werki na man di Mike Eman y AVP. Otro retonan tabata entre otro e problematica di refugiadonan Venezolano y crisis social.
Na momento cu a pensa cu tabata basta avansa a toca e gobierno aki e pandemia di Covid, unda cu a ser demostra cu haci debe pa loco y hunga populista ta e causante primordial cu nos mester a bati na porta di Hulanda pa ayudo.
Parlamentario sr Michael Lampe riba luna
Ta imposibel pa kere cu sr Lampe por tabata biba riba Aruba di 2009 pa 2017, unda su persona no por a ripara cu ta un pilar economico so Aruba tabatin cu ta turismo y cu tur fantasia di su partido AVP a fracasa.
Sr Lampe nunca no a ripara cu e deal di Citgo tabata uno fraudulento unda cu tur esnan cu a negocia e acuerdo aki a cay sera? Sr Lampe no a ripara cu e plan berde y unda pa 2020 nos mester a yega 100% riba energia alternativo tabata otro fracaso? Sr Lampe no ta compronde rapportnan di banco central y caft cu nos no por sigui endeuda e pais aki?
Tristesa di wak un parlamentario cu no ta sirbi ni pa hiba oposicion awo kier punta dede y haci manera ta e gobierno aki ta causante di locual mundo completo ta confrontando.
Sigur sr Lampe ta haci manera cu ta e gobierno aki no a percura pa diversificacion. Pero un cos cu sr Lampe mester por sa ta cu bon gobernacion bo ta reconoce den tempo di crisis y esaki a ser demostra.
Cu su persona y su partido AVP gusta of no, ta e gobierno aki lo percura pa recuperacion di Aruba y unda cu ta e gobierno aki lo percura pa diversifica di nos economia den tempo dificil y sigur cu esaki ta e gobierno cu lo percura pa Aruba por lanta bek di dos crisis grandi cu a causa hopi daño na nos pais cu tabata e crisis Mike Eman y AVP di 2009 pa 2017 y actualmente e crisis di Covid-19.


text:
Manera ta conoci pandemia a pone cu varios instancia y departamento mester a cambia pa un manera mas moderno di ofrece nan servicio. Pa DIP esaki tambe mester a adapta na un otro forma.
Director di DIP, sr. Haime Croes ta splica con e pandemia a hinca nan den un problema grandi. Caminda servicio a bay mas atras. Antes nan tabata haya na balie mas di 125 hende cu tabata cana drenta, actualmente no por haci esey mas ‘el a bira mita’.
Pa motibo di esaki nan mester a bay den ‘automatisering’ traha cu website pa cita, y tin cantidad di hende cu ta wardando pa juni caba. “Nos no kier pero mester biba cune, el a cambia e sistema con nos ta traha.”
Sr. Croes ta bisa cu tabata dificil pa costuma na e ritmo halto y awo mester a bahe bek. Sin embargo e ta bisa cu nan ta purba di tur manera pa contesta email lihe, pero ta proceso cu por tarda.
“Esey ta servicio cu nos ta duna y ta purba di wak con pa drecha tur cos na un sistema miho, pero actualmente mester keda cune pa mas tempo te ora otro forma pa automatisa e proceso y por brinda servicio mas halto.”


text:
WILLEMSTAD – Kampionato di futbòl Liga MCB ta sigui e wikènt aki un biaha mas ku sinku partido. Manera ta kustumber tur e partido nan a keda hunga den Stadion Ergilio Hato. Djabièrnè mitar di nuebe di anochi tabata tin e promé partido na momento ku Centro Dominguito a topa ku Victory Boys. Centro Dominguito a bin ku hamber pa un viktoria den e partido aki i no a laga niun duda despues di goliá Victory Boys ku skor di 5-0. Ku e viktoria aki Centro Dominguito tin ocho punto riba tabla di posishon i ta pasa na di dos lugá pa via di saldo di gol.
Undeba a hunga kontra Centro Barber den e promé partido riba djasabra. Undeba a bai buska nan promé viktoria di temporada 2013 pero no a logra esaki despues di empatá na dos gol ku Centro Barber. Ku e resultado aki Centro Barber ta kue di seis lugá riba tabla di posishon, miéntras ku Undeba ta keda den bòm na di nuebe lugá riba tabla.
Den e di dos partido 9’or di anochi Jong Colombia a topa ku Sithoc. Jong Colombia meskos ku Undeba tambe a bai buska su promé viktoria di temporada. Jong Colombia tampoko no a logra esaki despues di empatá na un gol ku Sithoc. Ku esaki Sithoc tin sinku punto riba tabla di posishon i ta kue di sinku lugá riba Centro Barber pa motibu di saldo di gol. Di otro banda Jong Colombia ta kue e di shete lugá riba tabla, dilanti di Victory Boys ku tambe tin tres punto.
Djadumingu e partido nan di futbòl a kuminsá mas tempran. SUBT a midi forsa ku Hubentut Fortuna den e promé partido 5’or di atardi. Ambos ekipo tabata disponé di shete punto riba tabla di posishon i a bin pa e tres punto nan. Apesar di esaki e ekipo nan a disidí di hasi bon i dividí e puntuashon ku un empatá na cero gol.
E ultimo partido di e wikènt tabata e partido entre Jong Holland i Vesta. Vesta tabata den bòm di e tabla di posishon ku tres wega pèrdí i a bai buska nan promé viktoria kontra Jong Holland. E ekipo di Jong Holland a bisa Vesta ku nan si no ta pèrdè nan promé partido pa asina Vesta gana nan promé i a sali di e porta grandi ku skor di 2-0. Ku esaki Jong Holland ta keda na kabes di e tabla di posishon ku dies punto, miéntras ku Vesta ta keda un siman mas na di dies lugá.


text:
Staten-Generaal unánimamente ta bai di akuerdo ku intervenshon na Sint Eustatius
Awe e proposishon di lei ku ta sòru pa intervenshon den gobernashon na Sint Eustatius, a keda aseptá unánimamente dor di Tweede i Eerste Kamer. Sekretario di Estado Raymond Knops (Relashonnan den Reino), ta biaha djárason mainta pa Sint Eustatius pa duna informashon di e desishon na e komunidat, mandatarionan i Konseho Insular.
E lei ta stipulá ku ta disolvé Konseho Insular i ku ta baha e diputadonan i gezaghèber interino for di nan funshon. Djárason lo nombra un komisario di gobièrnu Sentral ku lo sòru pa gobernashon di Sint Eustatius.
Loke a kondusí pa hasi e intervenshon aki ta e rapòrt di e komishon di sabionan ku a publiká ayera. E komishon ta konstatá un gran negligensia di tareanan di gobernashon di e isla. E situashon gubernamental tin konsekuensianan grandi pa e bida diario di e habitantenan di Sint Eustatius.
Medidanan previo pa mehorashon di e situashon no tabatin e efekto deseá. “E ta un medida pisá, pero awor ku tur otro opshon no a duna fruta, esaki ta e uniko opshon ku a keda. E hendanan di Sint Eustatius meresé mihó.”, segun Sekretario di Estado Knops .
E Sekretario di estado lo informá miembronan di Kolegio Ehekutivo i di Konseho Insular riba djárason. Despues di esei e lo papia ku komunidat durante di un asina yamá Town Hall meeting. Einan tambe e lo introdusí e komisario di gobièrnu di Reino. Despues e lo biaha pa Sint Maarten den kuadro di rekonstrukshon di e isla despues di orkan Irma.


text:
Willemstad- Mirando e kalifikashon di ta kumpli parsialmente (Partially Compliant) den kuadro di Peer 2 Review di Organisashon pa Koperashon i Desaroyo Ekonómiko (OECD na inglés) i e konvikshon ku e kalifikashon aki no ta refleha e hurisdikshon di Kòrsou, a inisia e trayekto pa adelantá e reevaluashon pa haña un kalifikashon nobo.
Den kuadro di e trayekto di informashon na e Sekretariado di OECD a substansiá ku e kalifikashon di kumplimentu den gran parti (Largely Compliant) ta kuadra mas ku Kòrsou. Siman pasá, despues di un presentashon dor di Kòrsou na Paris, e Grupo di Paisnan di Peer 2 Review a bai di akuerdo pa adelantá e reevaluashon di Kòrsou.
Partikularmente e projekto di lei ku tin na Parlamentu ku ta rigi aktualisashon di e banko di informashon di Kámara di Komersio ta di gran importansha pa logra obtené e kalifikashon ku nos ta kumpli den gran parti. Esaki debí ku lo kuminsá ku e reevaluashon e aña aki mes. Ta p’esei ta importante pa Parlamentu trata e lei aki mas pronto posibel.
E kalifikashon di Largely Compliant ta di sumo importansia afin ku nos ta wòrdu retirá di e lista pretu di otro paisnan i no keda poné mas riba lista nan pretu.


text: Diamars anochi personal di inspectie a presenta hunto cu Polis na Cumana na Kawaiah Orthodontics unda cu tin un caso andando, y e dentista aki lo a cobra varios persona adelanta pa servicio di djente pero informacion a drenta cu e dentista aki a cuminsa bende tur su cosnan y pa bandona Aruba diaranson durante dia. Momento cu e dentista aki tabata den su consultorio el a keda sorpresa pa personal di DBZ Inspectie y Polis unda a atende di biaha cune di e bishita. A detene bou ordo di fiscal debi na e denuncianan cu tin contra su persona. Ta desconoci si tin beslag riba su negoshi. Hopi hende a puntra con ta para cu e placa cu a page adelanta y kier a bandona e isla.


text:
Internacional: Diamars den oranan di atardi un tiroteo a tuma luga na un basisschool y un middelbare school. 18 mucha a fayece durante e tiroteo aki. E bandera na cas blanco a bay na halfstok despues di e sucedido.
Mes momento e vicepresidente di merca Kamala Harris a duna un conferencia y menciona cu ya ta suficiente, unda nos curason ta kibra cu cada bes tin un tragedia cu esaki unda personanan ta perde nan bida inocentemente. Polis a tira e sospechoso mata.
Ta sospecha cu e sospechoso a tira su wela mata prome cu el a bay e scol y comete e acto aki.


text:
Aruba
CAFt ta rechasa contesta di Aruba: Aanwijzing ta mustra eminente!
Posted on 06/11/2022 4:20 pm AST | Updated on 06/11/2022 5:09 pm AST
ORANJESTAD – E ultimo carta di e colegio di supervision financiero pa Aruba CAFt, ta indica cu e chens pa gobierno di Aruba haya un aanwijzing awor, a bira hopi mas grandi diabierna. E colegio den su carta di diabierna ultimo di 10 di juni 2022 di 9 pagina manda pa gobierno y publica mesora tambe e mesun dia, ta rechasa y bari e ultimo splicacion di gobierno riba e ultimo reaccion di e colegio pa e presupuesto 2022 for di mesa. Y si tene na cuenta cu den e reaccion di gobierno riba e prome conseho di CAFt, e la mustra cu e (esta gobierno) a haci tur loke e por a haci y simplemente no por y no lo haci mas. Y cu e pensamento ey, lesando e carta nobo di CAFt, no por pensa otro cu gobierno y CAFt ta para liña recta contra otro, cu consecuencia cu esaki por conduci den un instruccion (aanwijzing) sigur. Pregunta ta, si e bishita aki dos siman di e secretario di estado van Huffelen, por cambia e situacion.
CAFt TA RABIA
CAFt ta di opinion cu den e reaccion ultimo cu gobierno a manda pe, nan (esta gobierno:red) a cumpli cu apenas 1 ( di total 13 recomendacionan) y cu no ta duna suficiente atencion pa e otro 12 nan. “A base di e ariba menciona, CAFt ta conclui cu Aruba ta cumpli insuficiente cu e normanan di articulo 14 di e LAFt y e protocol. CAFt na final di e carta ta pidi gobierno atrobe pa dentro di 14 dia, mas tarda 24 di juni 2024, contesta con e ta bay aplica e 12 consehonan (cu falta) cu e la haya di e colegio, den e presupuesto 2022, y ta spera cu tur wordo procesa e biaha aki si.
MENASA DI AANWIJZING TA MAS CERCA AWOR
“Si segun pensamento di CAFTt, despues di dia 24 di juni proximo (gobierno) keda cu un presupeusto cu no ta cumpli completamente of parcialmente na e normanan di LAFt y e protocol, CAFt ta haye obliga di raporta esaki na RMR” e colegio ta menasa. Nan ta bisa tambe cu ‘e conseho pa RMR, conforme articulo 12 inciso 2, por bay acompaña pa un conseho motiva pa e otorgamento di un instruccion (aanwijzing). For di experiencia, por bisa cu e aanwijzing aki por inclui un mandato, via gobernador di Aruba, pa implementa tur 13 conseho, sin kita sin pone, cu tur consecuencia cu por tin. Lesa e reaccion di CAFt AKI.


text:
Direktorado Komunidat i Kuido
Departamentu MOA
Bo por bai na departamento di MOA pa ayudo sosial. Un trahadó sosial ta investigá huntu ku bo kiko ta e problema i ta wak kiko por ta un solushon. Mayoria biaha ta trata di problema sosial òf problema finansiero.
Si bo tin tiki entrada i no ta kapas di kubri sierto gastu, bo por haña un biaha ayudo finansiero. E trahadó sosial ta yuda bo ku e debenan finansiero i ta yuda bo pa yega na e instansianan apropiá. Nan por yuda bo ku problema riba tereno di kuido, edukashon, trabou i violensia doméstiko.
Bo tin nesesidat pa papia ku un trahadó sosial? Esei por durante ora di konsulta.


text:
Kralendijk- Pa promé biaha despues di un periodo ku hopi kaso di Covid, e kantidat di kasl ‘aktivo’ na Boneiru a baha bou di 100.
Pa djamars 13 di aprel 2021 tin 98 kaso aktivo di Covid-19 na Boneiru. Di e 28 hende ku a bai tèst, 7 a resultá di ta positivo. Esaki ta un porsentahe mas haltu ku tabata e kaso ayera i antayera.
18 persona a rekuperá di Covid-19. En total tin 15 persona den hospital pa motibu di Covid-19. Tin 8 persona hospitalisá na Boneiru, 4 ta haña kuido intensivo. Tin 2 persona den hospital na Aruba i 5 persona den hospital na Colombia.


text:
Minister Dangui Oduber a reuni cu Asocacion di Fysiotherapistanan (AVF)
ORANJESTAD – Dialuna ultimo Minister di Salud Publico Sr. Dangui Oduber a reuni cu cu e Asocacion di Fysiotherapistanan (AVF) na bestuurskantoor. E tabata un bon reunion caminda e directiva a haya e oportunidad pa presenta nan puntonan di preocupacion pa cu cuido medico di Aruba na e mandatrio. fysiotherapistanan tin un rol hopi importante den henter e plan nacional di prevencion di malesanan di NCD’s.
Motibo di esaki ta cu den cuadro di e clinica di prevencion e fysiotherapistanan lo tin e tarea importante pa duna guia den e estilo di bida cu un pashent mester hiba. Minister Dangui Oduber a mustranan riba e vision di Ministerio di Salud Publico cu ta basa riba e parti di prevencion. Di otro banda e mandatario a scucha algun punto di preocupacion di AVF. AVF ta desea di por traha mas di serca cu e dokternan di cas y tambe cu e specialistanan cu ta e segundo liña di cuido, specialmente ora ta trata di referi casonan agudo (acuut gevallen, casonan serio). Durante e reunion aki minister Oduber a splica cu NO lo saca physiotherapie for di e pakete di azv cual tawata un di e preocupacionan di e associacion.
Minister Oduber a haci palabracion cu AVF, cu lo bay involucranan den e plataforma cu ta dirigi e plan nacional di prevencion di NCD’s. Di e manera aki nan por traha mucho mas di serca y di e manera aki acelera e parti cu ta referi e pashentnan den e cadena di cuido, drechando asina e proceso pa evita cu lo por tin tratamento cronico.
Otro punto cu AVF a trece dilanti na e mandatario ta e hecho cu e cantidad di pashentnan cu ta haci uzo di fysiotherapia a aumenta. Esaki ta debi na e edad di e poblacion cu a redobla, e accidentenan cu ta tuma lugar y tambe e pashentnan cu a haya COVID y mester di fysiotherapia.
Minister Dangui Oduber a keda masha satisfecho con e reunion a bay caminda AVF a mustra boluntad di nan banda pa traha na mehoracion di e cuido akin a Aruba.


text:
SOAW A KUMPLI DEBIDAMENTE PA KU RISIBIDONAN DI ONDERSTANT MANERA A SER INFORMA
SOAW A KUMPLI DEBIDAMENTE PA KU RISIBIDONAN DI ONDERSTANT MANERA A SER INFORMA
Geplaatst op 03 January 2021 dor di Ministerio Desaroyo Sosial, Labor i Bienestar
Willemstad – Durante fin di aña tabatin hopi hende rabiá pasombra nan a bai kumpra kos ku nan karchi sosial i no tabatin sèn riba esaki. Ministerio di SOAW ta lamentá esaki pasobra risibidónan di ònderstant a risibí rekargo riba nan karchi sosial riba e dianan 4 i 18 di desèmber 2020.
Apesar di esaki i pa kumpli ku e kantidat di petishon di risibidónan di ònderstant, Ministerio a logra i a komuniká esaki via medionan di prensa ku risibidónan di ònderstant lo risibí nan ònderstant dia 31 di desèmber i esaki a tuma lugá manera a komuniká. Esaki ta pa por a hasi posibel pa e risibidónan di ònderstant por kumpra algun kos netamente den e dianan di fin di aña a hasi lo máksimo pa logra ku nan por a risibí nan ònderstant dia 31 di desèmber.
Klaro ku nos ta lamentá ku vários hende no a skucha òf lesa bon i a bai kumpra kos keriendo ku tin sèn riba e karchi sosial.
Segun skema, risibidónan di ònderstant lo a risibí nan ònderstant riba 4 di yanüari 2021 i nan karchi sosial lo a ser rekargá dia 8 di yanüari 2021.
Pues no ta bèrdat ku a engañá risibidónan di ònderstant, al kontrali, a hasi lo máksimo pa nan por a risibí nan ònderstant promé ku fin di aña.
Entrante yanüari lo saka e skema ku e fechanan ku risibidónan di ònderstant ta risibí nan ònderstant i tambe lo informá e dianan ku e karchinan sosial pa kumpra komestibel lo ser rekargá. Esakinan lo keda kompartí ku risibidónan di ònderstant regularmente.


text:
Diahuebs 19 di mei OE AZV a presenta e cifranan clave di su relato financiero 2021. Director ing. Edwin Jacobs a elabora extensivamente riba varios cifra manera e desaroyo di cantidad di aseguradonan, e gastonan di cuido, entradanan, e resultado di e “Wave 5 model”, e gastonan di administracion, e diferente specialismonan y e proyecto plan di implementacion 2022.
Cifranan di mas clave
Si para keto na e cantidad di aseguradonan ta wak un crecemento relativamente stabiel, unda pa ehempel ta mustra cu na 2019 esaki tabata 108897 asegurado y na 2021 tabata tin 106740 asegurado. Un cifra cu ta preocupante ta e aseguradonan 65+, unda ta wak cu di e cantidad total di asegurado, 16.9% porciento ta riba 65 aña. Ta premira cu den aña 2030 lo yega alrededor di 25 pa 30% porciento di persona riba 65 aña.
Gastonan di cuido
E gastonan di cuido tin un bahada leve si wak e gastonan di aña pasa. E mayoria tin di haber cu e recortenan y medidanan cu a tuma relaciona cu e “5-Wave model” y a cera aña pasa pues c;n bahada chikito. Si sigui analisa e gastonan di cuido pero awor pa haya sa kico cada asegurado ta costa; e gastonan di cuido promedio pa cada asegurado a evoluciona di 3463 florin na aña 2012 pa 4195 florin na 2021. E tendencia aki esta cu e gasto di cuido pa asegurado ta bay subi, ta bay keda aumenta den futuro.
Entradanan prima AZV y BAZV
Pa loke ta e entradanan ricibi for di e prima AZV, aki ta wak cu 2019 tabata un tremendo aña pa OE AZV unda a ricibi 263.6 miyon na entrada na prima, door di covid na aña 2020 el a bay na 222.6 miyon florin pero ta mira un bon recuperacion den 2021 unda e.o door di programanan manera loonsubsidie (pero tambe economia a recupera) y a ricibi 243.4 miyon florin total. E bestemmingsheffing AZV (esta e BAZV), cual ta un componente importante tambe como entrada pa OE AZV, aki ta wak cu e contribucion di no solamente localnan pero tambe di turismo unda nan tambe ta contribui cu pago di BAZV, y OE AZV a ricibi 144.6 miyon florin den 2022 y casi 30% mas esta 186.9 miyon florin den 2021. Aki ta unda señor Jacobs a recorda tur asegurado di e importancia di pidi recibo ora di haci compra como un medio pa garantisa cu e BAZV ta yega na AZV.
Contribucion di Pais Aruba
Pa loke ta e contribucion di Pais Aruba e tabla akibou ta ilustra cu na 2019 Gobierno no mester a duna contribucion (Landsbijdrage) pero ya na 2020 Gobierno di Aruba mester a tuma sosten di likidez (via fiansa cu Hulanda) y sostene e Fondo AZV cu 99.7 miyon. Na 2021 a calcula cu lo tabata tin mester di alrededor di 56 miyon florin na contribucion di Pais Aruba pero esaki door di e crecemento economico acelera, e contribucion di Pais Aruba a keda limita na e suma di 33.9 miyon florin.
E resultado di “Wave 5 model”
Ta importante pa realisa cu e gastonan por a baha cu 1.2 miyon florin den 2021 pero esaki no a sosode pa motibo cu no tabata tin consumo. Esaki ta e resultado di e acuerdo entre Aruba y Hulanda, e asina yama “Landspakket”, unda OE AZV mester a cumpli cu e recorte di 60 miyon pa aña y unda OE AZV a hay’e ta tuma algun medida caba cual a resulta den e reduccion di gastonan. Den aña 2020 a logra reduccion di 35 miyon. Na aña 2021 no a logra e 60 miyon, a logra reduccion di 36.7 miyon. Gran parti di loke a logra reduci tin di haber cu e reduccion di tarifa y presupuesto di sector di cuido (e 5.5% di contribucion di sector di cuido) y pa cual OE AZV ta agradecido, e medidanan cu a tuma pafo di ley AZV manera limitacion di aporte financierio ora bay exterior y temporisacion di cuido (esta unda pa un par di luna AZV no por manda pashent exterior pasobra p.e. Colombia tabata cera).
Gastonan di Administracion
Si mira e gastonan administrativo di OE AZV, aki tambe tin reduccion, esta di 18.2 miyon florin den 2018 pa 16.9 miyon florin den 2021. E suma aki ta inclui e contribucion di e empleadonan di OE AZV.
Gastonan di cuido medico specialisa
Si mira e gastonan di admision y cuido na Dr. Horacio Oduber Hospital, ta wak cu esaki a subi. OE AZV ta paga “lumpsum” esta un suma pa un pakete di servicio. E desaroyonan mas importante tabata un capacidad limita di cuido intensivo debi na covid, limitacion di cuido electivo, lista di espera mucho largo y no tabata tin mucho data disponibel pa AZV. Esaki ta algo cu lo mester haya atencion den añanan nos dilanti; esta pa haya miho bista kico tur nos ta paga pa e 179.7 miyon florin cu ta paga na hospital.
Gastonan di cuido medico den exterior
Akinan por wak cu compara cu 2019 unda a saca 57.6 miyon florin. Aña pasa tabata 27.0 miyon. Akinan tin cu tene cuenta cu dos desaroyo hopi importante. Pa motibo cu Colombia a cera, mester a referi casonan pa Hulanda unda gastonan a subi pa motibo cu cuido na Hulanda ta mas halto, pero di otro banda locual a reduci gastonan den 2021 tabata e inicio di tratamento cu radioterapia na ImSan aki na Aruba mes.
Gastonan di medicamento (remedi)
Gastonan di remedi ta mustra un desaroyo basta constante. Alrededor di casi 59 miyon florin pa aña den e ultimo tres añanan. Den 2021 e tabata 58.5 miyon florin. Locual tabata un desaroyo tabata cu pa 1 luna a introduci e cambio den lista di remedi pero despues esaki a wordo posponi. Awor ta den otro version di trayecto pa implementacion pero canando e trayecto aki hunto cu e stakeholdersnan.
Gastonan di ImSan
Pa ImSan ta conta igual cu Dr. Horacio Oduber Hospital. Esta cu OE AZV ta paga un lumpsum y ta haya diferente servicio pa esaki, entre otro di ambulance, tratamento pa wowo y dialyse. Na 2020 a trata caba algun asegurado via radioterapia y na 2021 a sigui. Loke ta trata desaroyonan, aki por wak cu tin e “omgekeerde Uitzendingen” unda antes tabata manda asegurado exterior pa cierto tratamento, awor esaki por na Aruba por ehempel pa ‘strabismus’ (operacion di wowo skel). Adicionalmente a habri 22 cama tipo ‘short stay’ na ImSan.
Gastonan di Laboratorio y Dokter di Cas
A sigui elabora riba gastonan di laboratorio unda no a wak mucho cambio, e gastonan ta keda alrededor di 25 miyon florin pa aña. E gastonan di dokter di cas ta compara cu añanan prome ta menos, un reduccion entre otro door di introduccion di Cas di Dokter (HOED). E formula di HOED, esta mas dokter di cas bou di un dak sigur lo sigui stimula pa asina yega na mas dokter di cas. A contrata cu e prome dokter di cas via ARU-BIG y tin 4 dokter den opleiding pero asina mes e topico dokter di cas esta haya dokternan di cas ta keda un reto/desafio.
Gastonan relaciona cu COVID
Pa loke ta e gastonan relaciona cu COVID, por menciona cu den 2020 a uza 25.1 miyon florin y den 2021 esaki tabata 18.3 miyon florin. E gastonan den 2021 tabata primordialmente pa hospital, cuido medico den exterior (cuido medico relaciona cu COVID na Bucaramanga) y testnan PCR (di cual e ultimo tin cu wordo mira como gastonan ‘negativo’ ya cu tin un palabracion haci cu e sector cu e gastonan aki (“ganashi aki”) mester bay bek den cuido).
Specificacion di tur gasto
OE AZV a presenta den un solo tabla e desaroyo di gastonan di 2017 te cu 2021. Tur esnan interesa pa haya sa mas por profundisa den e tabla akibou of pa lesa ful e relato financiero 2021 por bay riba e website di OE AZV; esta www.azv.aw y download e relato financiero 2021 bou di e bloke Relatonan Financiero 2021 den e homepage (scroll abou na bloke Relatonan Financiero).


text:
Bubali vs La Fama tabata un encuentro di e dos ekiponan sotanero te na e momentonan aki den e campeonato nobo di Division Honor, tur dos ekipo tabata sin punto te cu na e wega aki.
E wega a cuminsa cu e dos ekiponan purbando di desifra otro den e prome minuutnan, despues tur dos cuadro tabatin pentracion den e area penal pero sin hopi precision pa por anota gol, ilustrando e debilidad den delantero di ambos oncena pa cu e campeonato aki te cu awor.
La Fama tabata superior den e prome 15 minuutnan pero Bubali a resurgi despues di e punto ey te cu e prome mei ora di wega, unda e wega tabata mas balansa, apesar di e velocidad abou di e wega, e wega tabata tambe hopi deportivo te na e punto ey. Asina e wega a sigui, sin hopi yegada di peliger te cu e pitaso final pa halftime.
E di dos tempo a cuminsa cu un Bubali hopi mas agresivo, despues di un paar di cambio tambe, hopi mas decidido pa bai cu e victoria den e wega aki. For di minuuut 55 La Fama no tabatin contesta pa e iniciativa di Bubali, cu a sali mane un ekipo completamente nobo. Nan persistencia a paga ora cu na minuut 58 despues di un falta net pafo di doelgebied di La Fama, e veterano Maurice Escalona cu un tiro spectacular den nobenta graden na banda drechi di porteria, a anota e gol pa pone su ekipo SC Bubali cu bentaha di 1-0. Un joya di gol sin duda, Escalona ainda tin su toke magico.
Djakinan Bubali a domina y na minuut 68 Edmar Tromp den un contra-golpi ta amplia e marcador pa hasi e wega 2-0 pa e “orguyonan di Nort”. La Fama cu poco contesta no ta yega cu masha peliger pam porteria di Bubali. Na minuut 79 ta Edmar Tromp atrobe cu un tiro duro ta hasi e wega 3-0 pa Bubali, y por a sinti cu wega a caba na e punto ey, broche final hasta si ainda tabata un poco mas cu 10 minuut di wega. E ultimo minuutnan tabata mas bien un formalidad, toch cu bastante wega bruto sin mester realmente, pero t’asina mes wega a caba, Bubali cu e victoria di 3-0 riba La Fama. Bubali ta sali di “sotano” y awo tin 3 punto, La Fama ta keda su so den bom di tabla sin punto ainda.


text:
E anja aki pa di shete anja consecutivo, organishon tricolor ta organisa e grandioso torneo dedica na e legendario ex Presidente di R.C.A. Un total di 120 mucha di 4 te cu 15 anja ta hunga un torneo 5 contra 5 riba e Mini Turf “Cuna di Talento Eric Gomez”. Diaranson atardi ya for di 5:30 lo tin ambiente na club cu musica, happy hour y bon menu. Diahuebs dia di Asuncion e ambiente ta start 9or di mainta cu e torneo y un cushina di kita sombre. Sancocho en Lenja, Clam Chowder, Soppi Carni, Carni Stoba, Aros con Pollo, Pia Galinja Horna, Sanger Jena, Frikandel, Cala, Kroket, Pastechi, Loempia, Batata hasa. Tur miembro y fanaticada ta mas cu bon bini pa jega club y disfruta di dos dia di dushi ambiente. Lo tin tambe obtenibel Caps, Shirt, Sticker y tambe tin ticket entrada pa e “Super Clasico” di Aruba RCA vs Dakota diadomingo 7or den stadion.
Club
RCA ta organisa edishon #7 Copa John Merryweather
More in Club
-
SV Britannia ta e prome veld cu luz LED na Aruba
Diabierna anochi 3 juni 2020 tabata un anochi grandi pa e organisacion di Piedra...
-
Nos ta drenta un fin di siman interesante di Copa Don Elias Mansur
Diahuebs anochi, e Copa Don Elias Mansur 2019 a inicia den stadion Guillermo Prospero...
-
Dames RCA cla pa Play-Off
E damesnan tricolor, mescos cu Divishon di Honor, a bolbe clasifica pa play-off di...
-
RCA vs Riverplate den “Derby di Capital”
Diasabra awor pa 6:30 pm den CDGPT ta e Gran Bataya di Oranjestad. E...


text:
Rekonosementu di yu
Rekonosementu di yu
Si komo pareha kasá boso haña un yu, e ora ei for di momentu di su nasementu mesora boso ta un mama i un tata. Si bo no ta kasá, e ora ei bo yu (pa lei) tin solamente un mama. Pa realisá un relashon di desendensia entre e tata i su yu, e hòmber tin ku rekonosé e yu.
Si mayornan di un yu no ta kasá, e tata por rekonosé e yu pa medio di laga registrá e paternidat na Registro Sivil. E ora ei e mama tin ku duna pèrmit por eskrito sí ku e hòmber tin mag di rekonosé e yu komo su yu. Rekonosementu ta deklarashon di un hòmber ku e ta tuma paternidat riba dje di un yu ku tin solamente un mama. E ámtenar di Registro Sivil ta registrá e deklarashon aki den un akta di rekonosementu.
Kondishonnan
E hòmber por rekonosé e yu kaba for di promé ku e nase. Esaki nan ta yama tambe rekonosementu di un yu ku no a nase ainda. Rekonosementu por tuma lugá tambe na momentu di hasi deklarashon di nasementu òf despues di esei. E hòmber ku rekonosé e yu ta bira e tata hurídiko, aunke e no ta e tata biológiko. Pa medio di rekonosementu entre e hòmber i e yu ta surgi derecho di suseshon mutuo i obligashon di mantenshon. Banda di esei e hòmber ta haña un obligashon di kuido i edukashon pa e yu. Ora ku a rekonosé un yu, esaki no ta nifiká outomátikamente ku e esun ku a rekonosé e yu tin outoridat parental tambe riba e yu. Tantu promé komo despues di rekonosementu, outoridat parental ta solamente serka e mama. Pa por optené outoridat parental, despues di nasementu di e yu bo tin ku entregá un petishon serka wes. Lesa mas tokante outoridat parental riba www.rijksoverheid.nl.
Kiko mester trese
Pa rekonosementu promé ku nasementu bo tin ku bai ku un prueba di identidat bálido di esun ku ta rekonosé e yu i di e mama. Ámbos persona mester ta personalmente presente. Pa rekonosementu despues di nasementu di e yu, bo tin ku bai ku un prueba di identidat bálido di esun ku ta rekonosé e yu, di e mama i di e yu (ámbos mester ta personalmente presente, pa e yu esaki ta konta for di edat di 12 aña).
Gastu
Hasi deklarashon di nasementu ta grátis. Pa hasi deklarashon di nasementu ta konta un servisio di ‘kla miéntras bo ta warda’. Un kopia di e akta di nasementu ta kosta $11,17.


text:
Penshonado di Gobièrnu Sentral Empleado di gobièrnu durante 38 aña. A traha na diferente departamentu di Gobièrnu: Meteorologische Dienst, Postkantoor Curaçao i Centrale Directie der Posterijen, últimamente na Laboratorium voor de Volksgezondheid. Na Laboratorio den funshon di Administrateur.
Kasá ku Maria Ursula Hellburg-Maduro. For di e kasamentu aki a nasé 8 yu, 5 muhé i 3 hòmber, miéntras Julio tin otro 4 yu, 3 muhé i 1 hòmber
Introdukshon, periodo di beisbòl
Julio, na edat relativamente hóben a yega Kòrsou, ora su famia na aña 1936 a disidí bin biba na Kòrsou. Nan a bai biba den Otrobanda, den Rifwaterstraat. Den bario di Rif, pronto e hóben Julio a haña oportunidat pa sera konosí ku tur e hopi deportenan ku nan tabata práktika riba e terenonan di deporte na Rif. Henter siman despues di skol Julio tabata kore tras di tur sorto di bala riba Rif. Ku no ta bala di futbòl, tabata bala di beisbòl, òf bala di sòfbòl, òf bala di cricket, òf bala di tènis. E korementu tras di bala aki, kisas a pone e fundeshi pa e karera deportivo impreshonante ku Julio tabata destiná pa hunga den deporte di Kòrsou, di Antia Ulandes i internashonal. Kisas tabata koinsidensia òf suerte, ku Julio den su hubentut tabatin e oportunidat úniko di topa ku dirigentenan i deportistanan famoso i sobresaliente den nos deporte, manera frater Andreas di Sithoc, Don Nicho Hurtado, Sr. Juan Pablo Vivas, Sr. Bèto Adriana i Sr. Ergilio Hato, tur di felis memoria, Sr Sixto Vos-Rofina, Sr. Marcel Betrian, Sr. José Alfonso, tur ku di un òf otro manera a kontribuí den formashon di e briante karera di Julio “Maracucho” Hellburg.
Julio su bida deportivo aktivo a kuminsá mas ku 70 aña pasa, ora Sr. Juan Pablo Vivas, q.e.p.d., ku tabata biba banda di kas di famia Hellburg den Rifwaterstraat, i ku tabata hungadó di B.B.C. La Fama, tur djadumingu tabata bai wega di beisbòl den Dein òf Heintje Kool ku e hobensitu Julio, ku asina a bira “bat boy” di La Fama. Na skol, promé St. Vincentiusschool, Julio a kuminsá praktiká futbòl aktivamente den DOSKO, i despues e Ia pasa pa St. Thomas College, unda e konosido frater Andreas a tum’é bou di su tutela. Den Sithoc Julio a sigui ku futbòl i tambe a kuminsá ta praktiká beisbòl i sòfbòl. Banda di e deportenan ei, Julio tabata aktivo den tur deporte; ku nan tabata práktika riba Rif: Den Bargesbad: landamentu, basketbòl, tènis, riba vèltnan di deporte: atletismo, futbòl, beisbòl, sòfbòl, cricket, kòrfbal, gemnastik. Kisas ku práktika di e hopi deportenan aki, Julio konsiente òf inkonsientemente a buta e base pa un karera deportivo ku a hib’é na mas ku 20 pais diferente. Di Kòrsou pa Karibe, pa Sur Amérika, pa Sentro Amérika, pa Nort Amérika, pa Europa, pa Asia.
Julio a sa di establesé su mes den beisbòl na Kòrsou i den Antia komo un primera base di inigualabel kalidat defensivo, ku a dun’é nòmbernan manera “e artista de primera base” i “plastic man”. Asina impreshonante, asina espektakular, asina fuera di klase e wega defensivo di Julio tabata, ku e historiadónan deportivo, pa duna rekonosimentu i mérito na esaki, a haña nan obligá di trese un diferenshashon den e funshon na primera base. Asina e kronistanan deportivo ta papia di Julio Hellburg, komo e mihó primera base defensivo di tur tempu.
Periodo den sòfbòl i arbitrahe, 1944 en adelante
Pa straño ku por ta, apesar di tur e hazañanan di Julio den beisbòl, tòg ta su trabou i konosementu profundo di arbitrahe di sòfbòl ku a duna Julio fama i rekonosementu paden i pafó di Kòrsou i Antia. Un karera ku a kuminsá mas ku 70 aña pasá i durante kua, mas ku 40 aña e tabata den direkshon di arbitrahe di sòfbòl na Kòrsou, miéntras e tin aktualmente kasi 20 aña na kabes di arbitrahe den Amérika Latino i Karibe. Mas ku 60 aña di su bida aktivo Julio a dediká na sòfbòl i arbitrahe. 60 Aña, un bida humano ta pasa nos dilanti. Bida di un hòmber simpel i humilde, pero ku sin embargo ta resaltá pa e hopi trabou konsiensudo ku e la hasi inkansabel i desinteresá pa desaroyo di arbitrahe i anotashon di sòfbòl, i ku ademas ta imponé rèspèt pa su konosementu profundo di reglanan di sòfbòl i téknika di arbitrahe. Un hende ta atkirí e konosementu aki solamente, si e ta disponé di e talento pa uni ophetividat ku un filosofia alegre di bida.
No tin sufisiente palabra pa deskribí e briante karera di Julio den arbitrahe di sòfbòl. E karera el ta íntimamente ligá ku desaroyo i floresementu di nos sòfbòl i arbitrahe. Hopi di e hendenan ku tabatin e suerte di traha hopi serka di Julio, ta konsiente di e forsa grandi pero trankilo ku semper tabata sali for di e gran pionero aki. Julio semper tabata e dirigente, ku internamente tabata ser guia pa un kurason ku ta yen di sentimentu, pero ku sin embargo eksternamente tabata dominá e arte di kombiná kabes i kurason den un punto di bista ku tabata ophetivo, sin ku esaki e tabata ofendé e sensibilidat humano.
Julio banda di su konosementu profundo di regla di sòftbòl, téknika di arbitrahe i kapasidat grandi komo ùmpayer, ta poseé tambe e don di fantasia. Tabata hustamente e fantasia aki ku a permití Julio introdusí un sistema nobo den arbitrahe, dunando e persona di ùmpayer i e trabou di Umpayer un dimenshon nobo, un lugá propio den arbitrahe i wega moderno di sòfbòl, ku su estilo masha personal, pekuliar i bistoso di indiká straik i ponche. Julio Hellburg, a hiba su estilo rònt mundu; Area di Karibe, Sur Amérika, Amérika Sentral, Nort Amérika i Europa. Den mas ku 20 pais Julio a sa di imponé su estilo yamativo i alegre di arbitrahe, ganando rekonosimentu i fama na unda ku e Ia aktua. Den tur pais e fanatikada di sòfbòl tabata aploudí su estilo, i tur hende, ku a mir‘é traha komo ùmpayer, ki ora ku nan top’é tabata imitá su estilo di indiká straik den siñal di aprobashon i saludo.
Ta poko ùmpayer den historia largu di mas ku 100 aña di sòfbòl a bira asina popular serka fanátiko, hungadó i dirigente pa su aktuashon, miéntras ningun por presumí tantu nòmber di kariño ku e fanátikonan a dun’é, manera Julio tin. Ata algun di nan:
Bonaire : Do-re-mi
Colombia : Arbitro escalera
Pto Rico : Electric boogey
Merka : : The Riser
Venezuela : El Molino
Ulanda : Scheidsrechter met een vleugel
Scheidsrechter met een robot arm
Promé salida di Julio pa eksterior komo Umpayer
Lo tuma demasiado tempu pa duna un enumerashon di e hopi méritonan digno di menshon di Julio Hellburg. Sin embargo, lo ta bon pa para ketu un ratu na algun di e hopi éksitonan ku Julio a logra den arbitrahe di sòfbòl. Tabata na 1968 ku Julio ta keda nombrá pa señor Clovis Lodewijks, Presidente di Curaçaose Softball Bond, pa aktua komo Umpayer na un torneo di sòfbòl femenino na St. Thomas, Virgin Island. Na St. Thomas, Julio ta hasi gala di su gran kapasidat den arbitrahe, ganando simpatia i atmirashon di dirigente, fanátiko i hungadó, i no a straña ningun hende ora Julio a keda enkargá ku e wega final entre Kòrsou i St. Thomas V.I..
Julio ta bira asina e promé Umpayer di sòfbòl ku ofisialmente ta biaha pa eksterior pa dirigí wega. No tin duda ku e demostrashon di arbitrahe ku Julio a duna na St. Thomas, a habri e porta di arbitrahe internashonal pa ùmpayernan di Kòrsou. Julio, for di 1965,huntu ku señor Hubert Fleming q.e.p.d., riba inisiativa di señor Clovis Lodewijks, tabata duna lès den regla na ùmpayer di sòfbòl di Kòrsou. Pa hasi dunamentu di lès mas fásil, Julio a tuma riba su mes pa tradusí gran parti di e reglanan di sòfbòl na Papiamentu. Durante hopi aña Julio a sigui ku e famoso klínikanan riba regla den Zeemanshuis na Otrobanda, i despues den Landhuis Hel na Saliña. For di e klínikanan aki a sali hopi di e ùmpayernan internashonal ku kua Kòrsou tabata i ta konta: manera Silvio Leonora+, Willy Willems, Marcelino Barry+, Virgilio Poulina+, Gilbert Poulina, Oswin Ortela, Kenneth Bosk, Franklin Hermanus i Emaldo Henson.
Tambe e sekso femenino a haña preparashon den e klínikanan aki, for di kua a sali e promé dos ùmpayer femenino den historia di sòfbòl di Kòrsou, ku ta: sra. Donata Fullinck i sra. Grada Gosepa, i tambe e promé skordónan femenino manera: Donata, Grada, Uki, Sylvia, Sylvania, Jenny, Meredith, Diana i otronan.
Fundashon di un Asosiashon di Umpayer i Skordó
Den añanan setenta, Julio a mira e nesesidat pa organisá tur ùmpayer i skordó di sòfbòl den un asosiashon i huntu ku Willy Willems i Oswin Ortela e Ia lamta un asosiashon di Umpayer i skordó, bou di e nòmber di: “Umpire and Scorer Assosiation of Softball,(U.S.A.S.)”, miéntras e Ia bira su promé presidente. E interesnan di prinsipalmente e ùmpayernan tabata i ta ainda asina dividí, ku te awe Julio no por a logra e union ku tantu e ta anhelá den arbitrahe.
Promé kurso na Kòrsou pa formashon dl ùmpayer dl sòfbòl
Julio no a laga ningun di e hopi problemanan ku tin den deporte i arbitrahe di sòfbòl desanim’é i na 1984, riba inisiativa di Sr. Celfnied Homoet (q.e.p.d.), presidente di Asosiashon di Sòfbòl di Kòrsou i ku koperashon di Federashon di Deporte di Kòrsou a kuminsá ku e promé kurso rekonosé na Kòrsou pa formashon di Umpayer di sòfbòl. Mester tabata un momento di orguyo i satisfakshon profundo pa Julio, ora nba 27 di òktober 1984 den Zeilclub Asiento, e Ia entregá 13 ùmpayer diplomá na C.S.B. i dfto. sr. Homoet, ekspresando e deseo, ku e ùmpayernan diplomá aki, lo forma e base pa e infrastruktura di sòfbòl, ku Sr. Celfried Homoet+ tabatin asina tantu na pechu, i bira e plataforma for di kua arbitrahe di sòfbòl lo por operá den futuro.
Ku mas energia Julio a sigui ta profundisá den reglanan di sòfbòl i mekánika di arbitrahe. Ta manera e tabata sa, ku destino tabatin kosnan grandi prepará p’e den arbitrahe di sòfbòl iku historia di sòfbòl tabatin su bista pone riba dje.
Promé Yu di Kòrsou/Antiano ku ta bira Umpire-In-Chief di un kampeonato internashonal
Añanan ochenta a bira e dékada di konsagrashon di Julio. Despues di aktuashonnan destaká komo ùmpayer na Venezuela, Puerto Rico i Colombia, señor Clovis Lodewijks den su funshon di Presidente di Konfederashon Panamerikano di Sòfbòl, CONPASA, ta nombra Julio, Umpire-In-Chief di e di II Kampeonato Panamerikano di Sòfbòl femenino na Lima, Perú. Julio ta bira asina e promé Yu di Kòrsou, e promé Antiano pa desempeñá e funshon haltu e importante aki, pero tambe di hopi responsabilidat. Julio a pasa su prueba di kandela ku éksito. Suerte, i no poko tabata esun di Julio, di tin un Yu di Kòrsou den persona di sr. Clovis Lodewijks den un funshon gerensial hopi haltu den sòfbòl mundial, ku sin duda a duna Julio e oportunidat i konfiansa pa subi riba e kaminda di arbitrahe internashonal. Un kaminda difísil i eksigente ku Julio a kana ku determinashon i siguransa, demostrando na tur momento i na tur kaminda su kapasidat di ùmpayer i kalidat di dirigente. Julio no a defroudá e konfiansa ku Sr. Lodewijks a depositá den dje. Ku mas energia ideterminashon e Ia kuminsá traha riba un karera den arbitrahe, ku no tin su igual ni paden ni pafó di Kòrsou.
lnstruktor sertifiká pa ISF
Aña 1987 ta hiba Julio Indianapolis, Merka, komo asistente di Sr. Merle Butler den e di X Weganan Deportivo Panamerikano. Julio ta sobresalí den su funshon di árbitro-en-hefe asistente. No a tarda muchu ku Federashon Internashonal di Sòfbòl ta yama Julio pa otro funshon mas importante den arbitrahe di sòfbòl ora e keda nombrá instruktor ofisial pa arbitrahe di Federashon Internashonal di Sòfbòl.
Na novèmber 1987 na Repúblika Dominikano i mart 1988 na Guatemala Julio huntu ku Merle Butler ta dosente na e promé i di dos seminario internashonal pa arbitrahe di sòfbòl. Kisas ta bon pa mi splika un ratu, kiko ta un seminario.
Un seminario ta e kurso di nivel mas haltu di arbitrahe, kaminda ùmpayernan di sòfbòl, despues di pasa un eksamen den regla di wega di sòfbòl i téknika di arbitrahe por haña e titulo di Umpayer diplomá di Federashon Internashonal di Sòfbòl, e titulo mas haltu ku un ùmpayer por optené
Julio ku den pasado den diferente okashon a aktua komo árbitro-en-hefe den kampeonatonan internashonal di sòfbòl, semper den eksterior, na 1988, den e eksitoso kampeonato Sentro Amerikano i di Karibe(CONCACAS), organisá na Kòrsou, ta haña oportunidat pa awor dilanti di e pueblo di Kòrsou, demostrá su gran kapasidat di ùmpayer i dirigente, den funshon di árbitro-en-hefe di e grandioso evento aki.
Coppa Intercontinentale na Bussolengo, ltalia
Den 1989, Julio pa promé be den su largu i eksitoso karera ta bula frontera di nos kontinente i ta biaha pa Bussolengo, Verona, ltalia, pa partisipá komo ùmpayer den “Coppa Intercontinentale”.
Aki un be mas a keda demostrá, e fama di kua Julio ta gosa mundial den arbitrahe, ora den reunion tékniko di e prestigioso torneo aki, e keda nombrá árbitro-en-hefe. Durante dos dia Julio ta duna klínika na e ùmpayernan for di Merka, China, Taiwan, Italia, Oustralia, Ulanda i Puerto Rico, ku mester a partisipá den e torneo aki. Julio tabatin den e torneo aki un aktuashon sobresaliente ku a kondusí na su designashon komo e mihó ùmpayer di Coppa Intercontinentale. Apénas bèk for di Italia, ku ata Julio tin ku biaha pa Hondúras, pa durante un siman largu dirigí e Promé Kurso Internashonal di arbitrahe di sòfbòl na Tegucigalpa. Riba biahe di regreso pa Kòrsou Julio ta pasa Costa Rica unda e ta duna un klínika di dos dia na ùmpayernan di sòfbòl di e pais ei.
Nombramentu komo Intérprete di Regla di Sòfbòl pa Latino Amérika i Karibe
Den desèmber 1989 Julio ta biaha pa Paraná, Argentina, pa dirigí arbitrahe di e di
Ill Kampeonato Panamerikano di Sòfbòl maskulino den funshon di árbitro-en-hefe. Banda di a duna 3 dia di klínika na e Umpayernan ku a intervení den e kampeonato, Julio tabatin tambe ekselente aktuashon komo ùmpayer, dunando kátedra di arbitrahe den e finalísimo partido entre Merka i Canada. Na Argentina Julio ta logra e koronashon di su karera komo Umpayer, ora Presidente di Federashon Internashonal di Sòfbòl, Sr. Don Porter durante kongreso di Konfederashon Panamerikano di Sòfbòl selebrá na Paraná, Argentina, nombra Julio Intérprete di Regla i árbitro-en-hefe Regional di Federashon Internashonal di Sòfbòl pa área di Amérika Latino i Karibe. E funshon mas haltu den arbitrahe mundial despues di esun di e Direktor di Umpayer e Intérprete di Regla di FIS, Sr. Merle Butler.
Mihó Umpayer di sòfbòl di Kòrsou, i 3 biaha siguí “Hues di Aña”.
Ounke nan sa bisa, ku ningun hende ta profeta den su mes pais, tòg, deporte di Kòrsou no a keda sin rindi homenahe na Julio Oscar Hellburg pa su dedikashon kontinuo na, i logronan grandi den arbitrahe paden i pafó di Kòrsou. For di 1985 te 1989, durante 5 aña siguí, Asosiashon di Sòfbòl di Kòrsou ta nombra Julio komo e mihó ùmpayer di sòfbòl di aña, miéntras na 1987, 1988 i 1989, durante tres aña konsekutivo Julio a keda distinguí pa Curaçaose Sport Federatie ku premiashon di “HUES Dl AÑA”. E logro di Julio aki, no tin paralelo den arbitrahe di sòfbòl na Kòrsou.
Kondekorashon “RIDDER IN DE ORDE VAN ORANJE NASSAU”
Na 1988 Riba Aña di La Reina, ta komplasé Su Mahestat Reina Beatrix kondekorá Julio Oscar Hellburg “RIDDER IN DE ORDE VAN ORANJE NASSAU” pa e hopi i bon trabou ku Julio a desplegá pa su pais den su funshon di empleado públiko.
Distinguí ku C.SF. AWARD. Umpayer na Kampeonato Mundial di Sòfbòl
Na 1990, Julio ta biaha pa Aruba i Bonaire pa duna klínika na ùmpayernan di sòfbòl. Na aprel 1990 Julio ta keda distinguí ku e “C.S.F. Award” pa su dedikashon durante mas ku 25 aña komo dirigente deportivo. Na yüni, Julio ta logra un di su aspirashonnan mas grandi ora e keda nombrá komo Umpayer na e di VII Kampeonato Mundial di Sòfbòl femenino na Normal, Illinois, Merka. Aki Julio ta imponé su estilo bistoso i alegre di ùmpayá i ta bira un atrakshon na kampeonato mundial. Na ougùstùs Julio ta kuminsá na Kòrsou ku e di Ill Kurso pa Formashon di Umpayer di Sòfbòl bou di ouspisio di SEDREKO.
lnstruktor di Umpayer na Habana. Cuba - Proposishon pa kambio di reglanan di sòfbòl
Despues di un aña di relativo poko aktividat internashonal, 1991 ta bira un gran aña pa Julio. Den luna di mei, Julio ta haña e enkargo honroso pa biaha pa Cuba, e pais mas avansá den deporte den nos region, pa na Habana dirigí un klínika di arbitrahe di sòfbòl pa prepará e ùmpayernan kubano pa e weganan Panamerikano ku lo keda selebrá na Cuba. Na yüli 1991, Julio ta partisipá komo miembro di Komishon di Reglanan di wega, na e di XV Kongreso di Federashon Internashonal di Sòfbòl ku ta keda organisá na Kòrsou. Pa e Kongreso aki, Julio pa intermediashon di Federashon Antiano di Sòfbòl ta entregá 32 proposishon pa kambio di regla, di kua 19 ta keda aprobá.
Prome Umpire-In-Chief no-Merikano di Weganan Deportivo Panamerikano
Durante e di XI Weganan Deportivo Panamerikano selebrá na Habana, Cuba, Julio ta buta un eslabón importante mas na su briante karera, ora e keda nombrá árbitro-en-hefe di e weganan Panamerikano. Den e historia largu di Weganan Deportivo Panamerikano, semper ta un ùmpayer Merikano bon kalifiká i di hopi eksperensia ku tabata haña nombramentu komo árbitro-en-hefe. Julio pa su kapasidat di arbitrahe, eksperensia i pa su konosementu di regla i mekánika di arbitrahe ta kibra e tradishon aki, ora e bira e promé ùmpayer ku no ta Merikano, ku ta haña e honor di risibí nombramentu komo “Ümpire-In-Chief” di Weganan Deportivo Panamerikano di Cuba.
Korekshon di reglanan na Spañó i diferente klínika di arbitrahe
Den kuminsamentu di sèptèmber, Julio ta haña e enkargo di Federashon Internashonal di Sòfbòl pa korekshon di e redakshon di e reglanan nobo di sòfbòl tantu den e vershon Ingles komo Spañó. Despues di kumpli ku e enkargo aki, Julio un be mas ta biaha pa eksterior, pa Medellin, Colombia, kaminda durante un siman largu e ta duna lès den regla di sòfbòl i mekánika di arbitrahe na ùmpayernan di Sur Amérika.
Durante 1992, Julio ta dediká tempu den organisashon di klínika pa duna splikashon na e Umpayernan lokal riba e hopi kambionan den e reglanan nobo di sòfbòl i algun kambio den mekánika di arbitrahe. Na òktober Julio ta bai Guatemala pa dirigí e di Ill seminario pa arbitrahe di sòfbòl.
Seminario Valencia i Kongreso na Taiwan
1993 ta bira un aña di hopi aktividat pa Julio. Den luna di mart e tin ku biaha pa Valencia, Venezuela, pa dirigí e di IV seminario pa arbitrahe di sòfbòl. Na mei 1993, Julio ta asistí na e di XVI Kongreso di Federashon Internashonal di Sòfbòl na Taiwan komo miembro di Komishon di reglanan di wega. Na e Kongreso aki tambe Julio ta hasi 6 proposishon pa kambio di regla di wega, di kua 3 ta keda aprobá.
Julio na Ulanda i retiro for di arbitrahe internashonal aktivo
Den luna di yüni, Julio ta bal Quito, Ecuador, pa duna un klínika riba arbitrahe i tambe instrukshon riba téknika di pichamentu den sòfbòl. Julio no a kaba di yega drechi for di Ecuador, ku até na yüli, rumbo pa Haarlem, Ulanda, kaminda e ta partisipá komo ùmpayer den “Intercontinental Cup Haarlemse Softbal Week”. Julio ta impreshoná ku su estilo di indiká straik, i mesora nan ta dun’é e nòmber “scheidsrechter met een robot arm”.
Na Ulanda tabata momento di hopi alegria pa Julio, ora hopi mama i tata promé i despues di wega tabata trese nan yu pa fula e man drechi di Julio, p’asina kombensé nan ku no tabata trata di un “robot arm”. Pero tambe tabata momento di tristesa, ora Julio, den un seremonia emoshonal ku su koleganan ùmpayer ulandes, italiano i merikano a organisá p’e, a disidí di buta un punto tras di su briante karera di Umpayer internashonal aktivo.
Korekshon di reglanan di sòfbòl, i diferente biahanan pa eksterior
Pa motibu di e hopi diskrepansianan ku tabatin den e reglanan di wega den e vershon Ingles i Spañó, den ougùstùs, Julio ta risibí e enkargo di Federashon Internashonal di Sòfbòl, pa traha un tradukshon nobo di e vershon na Spañó ku ta kompletamente den liña ku e vershon na Ingles. Julio ta kumpli ku e enkargo aki na satisfakshon di Federashon Internashonal di Sòfbòl. Apénas, Julio a kaba ku e enkargo aki, ku até na kareda ku maleta pa bai Mexico. Na Mexico e ta dirigí e di V seminario pa arbitrahe di sòfbòl i despues ta drenta den su otro funshon di árbitro-en-hefe di e di IV Kampeonato Panamerikano di sòftbòl maskulino. Na novèmber, Julio ta biaha pa Puerto Rico pa dirigí e di VI seminario pa arbitrahe di sòfbòl i despues ta sirbi di delegado di selekshon femenino di sòfbòl antiano na di XII Weganan Sentro Amerikano i di Karibe.
Aña 1994 ‘n kuminsá drechi, ku den yanüari, Julio ta biaha pa eI Salvador, pa duna un klínika na Umpayernan di Amérika Sentral i pa dirigí arbitrahe di sòfbòl di e di V Weganan Sentro Amerikano den funshon di árbitro-en-hefe. Na yüni, Julio ta bai Bahia Blanca, na Argentina pa dirigí e di VII Seminario pa arbitrahe di sòfbòl i asina kuminsá prepará e ùmpayernan di Sur Amérika pa e Weganan Panamerikano di 1995 na Argentina. Julio a kuminsá 1994 ku biahamentu i ta sera aña ku biahamentu ora den desèmber e biaha pa Guatemala pa un be mas den funshon di árbitro-en-hefe dirigí arbitrahe di e di Ill kampeonato Panamerikano di sòftbòl femenino.
Proposishon pa kambionan di regla di sòfbòl i UIC na XII Weganan Deportivo Panamerikano
Estudio kontinuo di reglanan di wega di sòfbòl tin komo resultado ku Julio hopi be ta haña un òf otro motibu pa trese kambio den reglanan di sòfbòl. Pa e di XVII Kongreso di Federashon Internashonal di Sòfbòl ku a keda organisá den yüli 1995 na Puerto Rico, Julio a entrega 11 proposishon pa kambio di regla, di kua 7 a keda aprobá.
Na 1995 Julio ta biaha pa Paraná, Argentina, pa un be mas den funshon di árbitro-en-hefe dirigí arbitrahe di sòfbòl den e di XII Weganan Deportivo Panamerikano. Despues di regresá for di Argentina, Julio ta kuminsá ku e di Ill Kurso pa Formashon di Umpayer di Sòfbòl, bou di ouspisio di Gobièrnu di Kòrsou, SEDREKO. Den 1996, Sr. Matos, Presidente di Arubaanse Softball Bond ta manda buska Julio pa duna lès na e ùmpayernan ku mester partisipá den Kampeonato di Sòfbòl di Aruba. Durante 5 dia largu Julio ta duna klínika den regla i téknika di arbitrahe.
Sòfbòl Slo Pich i fundashon di FUSSOKO
Durante añanan 1996 pa 1999, Julio ta konsentrá su atenshon riba sòfbòl hubenil i sòfbòl eskolar. Banda di esei e ta duna oido na un apelashon ku Liganan di sòfbòl Slo Pich ta hasi na su persona pa yuda den e diferente komishonnan di e liganan i tambe pa duna konseho riba reglanan di wega, i reglamento di kampeonato.
Julio ta aktivo komo Árbitro-en-hefe i tambe Umpayer di Liga 40, Liga Tra’i Seru i Liga Van Engelen, i despues tambe Liga Uni Tur. Pa por trese un standarisashon den maneho di arbitrahe den Slo Pich, Julio ta funda un federashon di Umpayer i skordó di Slo Pich, bou di nòmber di: “FEDERASHON DI UMPAYER I SKORDO Dl SOFBOL SLO PICH Dl KORSOU, “FUSSOKO”, i ta bira su promé presidente.
Tradukshon reglanan ofisial di sòfbòl den Papiamentu
E hopi difikultatnan ku Julio a eksperensiá den su trayektoria den deporte di sòfbòl na Antia Ulandes i Aruba den konosementu i komprendimentu di reglanan di sòfbòl serka gran parti di deportista, tékniko i ùmpayer, na 1997 a índusí Julio pa tradusí na Papiamentu e Reglanan Ofisial di Sòfbòl di Federashon Internashonal di Sòfbòl. E tradukshon no tabata fásil, i despues di un trabou inmenso na 1998 e buki di regla na Papiamentu a keda publiká ekstraofisialmente. Na kuminsamentu di aña 2000 e buki di regla aki den nos lenga vernákulo a keda publiká ofisialmente. Julio a bisa semper, ku e buki di regla na Papiamentu lo ta e korona di mas balor riba su karera deportivo. Nos ta kere firmemente ku Julio ku e buki di Reglanan Ofisial di Sòfbòl na Papiamentu, a krea un monumento pa su mes den kua e ta inmortalisá su mes pa deporte di sòfbòl.
Orador na Simposio
Pa su konosementu profundo di historia i desaroyo di sòfbòl na Kòrsou, Julio ta haña un invitashon di S.B.C. Sigui Gosa, klup di kua e ta kofundador, pa ta orador na un simposio den kua e mester a elaborá riba e tópiko “SOFBOL SLO PICH, UN DEPORTE PAROTIN ?.
Julio den su manera karakterístiko a duna un eksposishon ekselente, i a mustra riba e transishon di sòfbòl Slo Pich na Kòrsou, di un deporte rekreativo pa un deporte kompetitivo i a base di sifra a mustra riba kresementu kuantitativo i kualitativo di Slo Pich.
Sekretario General di CONPASA
Den mes aña 1999, sr. Clovis Lodewijks, Presidente di CONPASA ta nombra Julio Sekretario General di e importante Confederaciôn Panamericana de Softbol. Den e funshon aki Julio ta biaha pa Winnipeg, Canada pa asistí na e di XIII Weganan Deportivo Panamerikano.
Aki Julio ta keda nombrá sekretario den e importante Komishon Tékniko, ku tin ku dirigí e weganan di sòfbòl di e weganan aki. Bèk for di Winnipeg, Canada, Julio ta bolbe keda elegí, den Direktiva di Curaçaose Softball Bond, i un biaha mas e ta pasa pa okupá e importante puesto di sekretario
Vershon nobo buki di regla na Spañó
Pa e konosementu ku Julio tin di reglanan di sòfbòl i pa su dominio di e.o. Spañó e Ingles, Julio ta kumpli ku un mandato hopi pisá di Federashon Internashonal di Sòfbòl pa koregí i revisá e Reglanan Ofisial di Sòfbòl den su vershon na Spañó pa aña 2000, i pa trese esaki den liña ku e vershon na Ingles.
Miembro di Salon di Fama di I.S.F.
Na 2001, Julio durante Kongreso di Federashon Internashonal di Sòfbòl na Tampa, Florida, U.S.A. unánimamente ta keda elihí pa drenta Salon di Fama di I.S.F. . Un aña despues na Kòrsou, durante seremonia di selebrashon di Hubileo di Oro di Asosiashon di Sòfbòl di Kòrsou, Julio ta keda introdusí pa Presidente i Sekretario General di Federashon Internashonal di Sòfbòl den Salon di Fama di I.S.F..
Den añanan 2000 Julio ta kontinuá ku su biahanan pa eksterior pa kumpli den su funshon tékniko, sea pa sirbi komo Umpire-In-Chief di Kampeonatonan Panamerikano; pa dirigí Seminarionan di Arbitrahe na Repúblika Dominikano, Puerto Rico, Colombia i Guatemala, òf sea den su funshon atministrativo Julio ta sirbi komo sekretario di Komishon Tékniko na Kampeonatonan Panamerikano na Santo Domingo, Rep. Dominikana; Maracay, Venezuela; Guatemala i Rio de Janeiro, Brasil.
Na 2007 Presidente Porter di ISF ta nombra Julio komo mediador di ISF pa solushoná un konflikto den organisashon di sòfbòl na Aruba. Den e funshon aki Julio tabatin ku biaha na diferente okashon pa Aruba, i ku satisfakshon por bisa ku tin progreso den e mediashon.
2008 ta marka pa Julio dos akontesimentu importante, ora den di X Kongreso di Konfederashon Panamerikano di Sòfbòl e keda elihí unánimamente komo Promé Vise Presidente di e Konfederashon aki, ku ta esun di mas grandi i prestigioso di Kontinente Merikano.
Algun luna despues Julio ta keda nombrá komo Miembro di Komishon Tékniko pa Weganan Olímpiko na Beijing China, i na ougùstùs 2008 Julio ta biaha pa China pa kumpli ku e trabou importante den Komishon Tékniko di Sòfbòl.
Periodo largu komo dirigente atministrativo
For di edat hóben Julio tabata enbolbí den trabou atministrativo di deporte. Julio fuera di tabata hungadó di B.B.C. Lucky Strike, tabata tambe sekretario di e klup aki. Mas despues Julio a bira sekretario tambe di su klup di futbòl di bario S.V. Riverside. Aki Julio a buta un base pa hasi karera komo un sekretario vitalisio den kasi tur organisashon deportivo i no deportivo di kua e tabata miembro.
For di 1948 te ku 2008, durante kasi 60 aña siguí, Julio tabata Sekretario na Kòrsou di diferente klup repartí e.o. den e siguiente organisashonnan: B.B.C. Lucky Strike; S.V. Riverside; S.B.C. Caballeros; S.B.C. Sigui Gosa; A.B.V.O.;Asosiashon di Sòfbòl di Kòrsou; Federashon di Sòfbòl di Antia Ulandes; Federashon di Deporte di Kòrsou, miéntras internashonal for di 1998 te ku 2008, kasi 10 aña, Julio tabata Sekretario General di Konfederashon Panamerikano di Sòfbòl. Na 2008 Julio a keda elihí Promé Vise Presidente di CONPASA i asina a yega un fin na e karera largu i eksitoso di Julio Sekretario. Na diferente okashon Julio tabata delegado prinsipal di selekshon femenino di Sòfbòl di Antia Ulandes na kampeonatonan regional di sòfbòl.


text:
Division Mayor
La Fama ta gana Nacional 3-2 den e playoff Division Mayor
Dialuna 18 di juni 2018 a tuma lugar den CDGT na Dakota e wega entre e dos equipo nan cu ta comanda e tabla di posicion den...
-
La Fama ta gana Britannia 4-1 den e Playoff Division Mayor.
Dialuna 11 di juni 2018 den e di dos wega di e playoff Division Mayor a topa otro La Fama cu a...
-
Nacional ta gana RCA 3-1 den e Playoff Division Mayor
Dialuna 11 di juni 2018 a inicia e playoff di Aruba su Futbol Division Mayor SUB 17 den CDFF. RCA cu a...
-
La Fama vs RCA ta keda den un empate Division Mayor SUB 17
Dialuna 23 di April 2018 a tuma lugar den Stadion di Jara na Savaneta e wega entre e dos equipo nan...


text:
Jeandry a inicia su participacion
Prome wega tabata contra di Guatemala
Awe mainta e deporte di Table Tennis a inicia. Jeandry Mathilda cu a gana su clasificacion pa e Weganan Centroamericano y del Caribe den e luna di maart y awe a inicia su participacion.
Su prome wega di awe tabata contra di Allan Gutierrez di Guatemala. Den e wega aki Jeandry tabata nervioso na inicio. Cual e hungador di Guatemala a sa di probecha di esaki y gana e wega den tres set sigui, cu score di 11-4, 11-9 y 11-8.
Den e wega di atardi nos atleta mester a enfrenta Dario Arce di Mexico. E biaha aki e tabata tin mucho mas confiansa y a sali domina e prome set pa gana cu score di 11-8. Jeandry den di segundo set a perde den algun punto crucial, cu Mexico ta logra gana e set cu score di 11-7.
Di tres set a inicia mesun cos cu di dos, pero e biaha aki Jeandry a bataya pa purba alarga e wega pa un set mas, pero esaki tabata envano. E ta perde e ultimo wega cu score di 11-8. Y e wega ta termina e ora cu score di 3-1 pa e hungador di Mexico.


text:
Diadomingo, 7 di october proximo, durante di un homenahe na idioma Papiamento den Cas
di Cultura, e escritora Belen Kock- Marchena ta presenta su buki nobo di poesia. Esaki ta e di 4 tomo di poesia di e autora ya conoci.
E buki nobo aki patrocina pa UNOCA ta titula ‘Mas Leu Cu Horizonte’. E titulo na ingles ta ‘Beyond The Horizon’. Anteriormente Belen Kock- Marchena a publica cu hopi exito e siguiente tomonan di poesia: ‘Vibracion Di Amor’ (1995), ‘Milager/Miracle’ (1998) y ‘Den bena di bida/Levensader’ (2001). Publico amante di literatura Papiamento tanto di Aruba como di Bonaire y di Curaçao a ricibi e publicacionnan aki cu brasa habri. Resultado di esey ta cu e bukinan aki no ta obtenibel mas na librerianan, pasobra tur a caba. Den ‘Mas Leu Cu Horizonte’ e autora ta publica riba peticion di su publico algun di e poemanan mas exitoso di e tomonan anterior y un gran cantidad di poema nobo.
Belen Kock-Marchena tin 2 meta cu e buki nobo, esta: 1) E autora ta spera cu e buki aki ta bay scol pa yuda den formacion di hobennan y crea asina amor pa literatura na Papiamento cerca nan. 2) Cu poemanan aki por trece consuelo pa esnan cu pa un of otro motibo ta sufri y cu e poemanan ta haci e hendenan den dificultad di bida compronde cu semper tin speransa. A scohe pa publica e aña aki ya cu esaki ta aña di Papiamento y ki manera mas bunita pa contribui cu nos idioma cu publica un buki di poesia den nos dushi idioma Papiamento cu ta accesibel pa tur hende. E forsa di e poemanan di Belen Kock-Marchena ta cu nan ta toca curason di cualkier persona, pasobra nan ta papia un idioma facil cu tur hende por compronde.
Durante di e homenahe na Papiamento lo duna reconocimento na e diferente instancia y/of organisacion cu na un of otro manera a y ta traha na desaroyo di nos idioma materno. Esaki ta bay compaña pa diferente forma di expresion di arte e.o. declamacion, canto y baile. Naturalmente Belen mes tambe lo recita algun di su poemanan for di e buki nobo ‘Mas Leu Cu Horizonte’. E actividad aki ta tuma luga diadomingo, 7 di october, atardi di 4 or pa 7 or den Cas di Cultura. Henter pueblo di Aruba ta keda invita pa bin difruta di e evento cultural aki. Belen ta masha agradecido cu UNOCA a patronisa e buki ‘Mas Leu Cu Horizonte’. Entrada ta gratis.
© Copyright 2018 - Unoca Aruba


text:
Lisette Malmberg durante apertura oficial di "Cas Speransa Nobo"
Empresario local, Lisette M. Malmberg ariba prome proyecto social di HopeAruba Fundacion Restauracion, Cas Speransa Nobo. Media...
“Cas Speransa Nobo ta un di e partnernan fuerte aki na Aruba”
“Teen Challenge Aruba tin como 18 aña ta operando. For di aña 1999 nos a cuminsa cu e proyecto. Teen Challenge ta traha den colaboracion...
Interview Lisette M. Malmberg
Donacion Aruba Bank
Un vision di forma colaborativo di por trata cu retonan cu nos comunidad ta enfrenta. Scusha Presidente di e HopeAruba Fundacion...


text:
Final di Kompetesia Mister World 2109
Final di Kompetesia Mister World 2109
E kompetensia di aña aki di “Mister World” ta bai den historia di ta e evenemento di mas grandi i exitoso di e kompetensia.
Kòrsou su representante Naim Pieter ta forma parti di partisipantenan di ront mundu kende a komperti fuertemente pa tres siman largu pa por deskubri ken lo wordu deklara “The World’s most disirable man”.
E partisipantenan a kompetí kontra di otro den un esfera deportivo i alabes amistoso den diferente kategoria manera entre otro Extreme Challenge – Sport Challenge – Talent & Creativity – Fashion i Multimedia. Di e manera aki por a midi e partisipantenan su forsa fisiko i tambe mental.
E final di Mister World 2019 ta tuma luga dia 23 di augustus próksimo 7pm den Smart Araneta Coliseum Arena, Manila, Filipinas.
Kòrsou kompletu ta desea Naim Pieter tur klase di eksito i nos ta sumamente kontentu ku durante tres siman a saka kara di Kòrsou na Manila, Filipinas.


text:
Deliberashon retiro Gabinete Rhuggenaath
Deliberashon retiro Gabinete Rhuggenaath
Geplaatst op 19 March 2021 dor di Ministerio Asuntunan General i Promé Minister
WILLEMSTAD – En konekshon ku elekshonnan pa Staten di Kòrsou dia 19 di mart 2021, Promé Minister E.P. Rhuggenaath, dia 18 di mart, a entregá su retiro i di e otro Ministernan i di Minister plenipotensiario na Gobernador di Kòrsou, L.A. George-Wout. Gobernador a partisipá na Promé Minister ku lo e tene e petishon akí den deliberashon. Gobernador a pidi e Ministernan i Minister plenipotensiario pa nan keda enkargá nan mes ku tur lokual ta ser konsiderá di ta den interes general di Kòrsou i keda koperá kuné te na e momentu ku tuma desishon riba e petishon di retiro.


text:
Hòmber detené pa atrako.
KOMUNIKADO DI PRENSA 101 /2022
23 febrüari 2022
Hòmber detené pa atrako.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Relashoná ku un kaso di atrako ku a tuma lugá dia 15 di yanüari 2022 na un kas den
Timoteanweg, polis a detené un sospechoso.
Djárason 23 di febrüari 2022, riba òrdu di fiskal di Ministerio Públiko, tim di Aresto
konhuntamente ku tim di Atrako a detené e hòmber sospechoso R.G.P.T., di 41 aña di edat
nase na Kòrsou.
E detenshon a tuma lugá alrededor di 07.00’or di mainta na un adrès den Comanchestraat.
Despues di e detenshon a tene un entrada hudisial na e adrès ariba menshoná.
Durante di e entrada hudisial a haña i konfiská artíkulonan ku ta di importansia pa e
investigashon.
A presentá e sospechoso dilanti di un fiskal ouksiliar ku a ordená su enkarselamentu
pendiente di mas investigashon.


text:
1. Primi e pedal di gasolin of trot mas suavemente - Mas duro bo motor ta traha, mas gasolin e ta chupa pa e core, mas e motor traha, mas gasolin e tin mester. Ademas ora cu core riba un speed halto, y ora cu mester brake diripiente tambe ta gasta gasolin. Ora maneha suavemente bo ta spaar: 0.23 pa 0.46 cen pa galon
2. Core cu un distancia leu di e auto bo dilanti y mantene e distancia constante.
3. Evita di para bo auto lag’e keda idle pa un tempo largo - Si bo auto ta staciona pa mas di 10 seconde, considera pa paga e motor di auto pa spaar gasolin. Idling por costa bo hasta te cu mita galon di gasolin pa ora, segun e tamaño di motor y e uzo di airco.
4. Evita mas cu por, di core auto den trafico pega, ora cu bo sa cu ta druk, evita di ta riba caminda.
5. Elimina tur peso di mas for di bo auto - Elimina 100 liber adicional cu ta warda den bo vehiculo lo mehora e miyanan pa galon cu aproximadamente un 1%, segun e porcentahe di peso adicional den relacion cu e peso di bo vehiculo. Peso di mas di herment, cement, bleki, botter, santo, bicicleta y otro articulonan lo costa bo sigur un 6% mas di gasolin, loke kiermen cu e motor di bo auto mester traha mas duro pa e mantene su velocidad.
6. Cuida y service e motor di bo auto regularmente - E gastonan a corto plazo di mantenemento adecua di bo vehiculo ta mehora e rendimento di gasolin cu un promedio di 4%, aunke e resultadonan ta varia segun e funcionamento di bo auto. - Consulta e manual di bo auto, ya cu di esey ta depende di su edad y modelo, pa sa cu cuanto frecuencia mester haci servicio. Pa autonan mas nobo, ta ser recomenda pa hasi un inspeccion cada 20,000 pa 30,000 miya. Un auto/vehiculo cu no ta wordo bon manteni ta subi bo gasto di gasolin cu 5%. Por ehempel un air filter of sistema di airco sushi, of sparkpluges gasta; tur esaki lo conduci na un uzo halto di gasolin. Estimacion cu bo ta spaar : 0.13 pa galon.
7. Percura pa tire di bo auto ta yena cu aire suficiente y corectamente.
8. Uza e grado di zeta di motor recomenda - Cumpra un zeta di motor cu ta coincidi cu e specificacion y rekisitonan di e certificacion di e fabricante di bo vehiculo, y cambia su zeta di acuerdo cu e recomendacionnan di e fabricante di auto. Tambe, ora bo cumpra e zeta di motor pa bo auto, busca e palabranan "Energy Conserving" of "Conservación de energía".
9. Parkeer bo auto den sombra, asina bo ta evita cu e gasolin den e tanki ta evapora liher.
10. Escohe e pomp di gasolin cu ta mas cerca di cas - Asina bo ta spaar di core mas cu ta necesario y gasta mas gasolin.


text:
Despues cu dia 10 di mei ultimo a detene ex-minister Otmar Oduber, sospechoso principal den e caso Flamingo, na oficina di Landsrecherche, awe a drenta informe cu Oduber lo sali bek den libertad awe tard. Pues, esaki ta apenas dies dia despues cu a deten’e. Tres dia despues di su detencion a prolonga su detencion y prome cu el a cumpli dies dia na warda, a mud’e pa KIA dia 17 di mei ultimo. Locual mester subraya si ta cu fiscal a pidi pa prolonga su detencion cu ocho dia mas, pero hues comisario no a bay di acuerdo cu esaki. Mientrastanto Ministerio Publico ta evaluando pa apela e decision aki. Keda pendiente di 24ora.com pa mas informacion aki rato.
CASO FLAMINGO
Dia 24 di juni 2020, Landsrecherche (DLR) a haci varios huiszoeking en cooperacion cu RST (Recherche Samenwerkingsteam) y Cuerpo Policial Aruba y bou guia di hues-comisario. E huiszoekingnan aki tabata den cuadro di un investigacion penal di Landsrecherche tocante posibel delito di corupcion y otro hecho castigabel relaciona cu otorgamento di tereno di gobierno. E investigacion penal aki ta carga e nomber codico ‘Flamingo’.
Procurador General a duna Landsrecherche ordo na september 2019 pa cuminsa e investigacion aki relaciona cu informacion cu Ministerio Publico a ricibi di Cuerpo Policial di Aruba. Den e investigacion tin informacion tambe cu a wordo suministra na Ministerio Publico pa varios persona y organisacion. E investigacion ‘Flamingo’ ta dirigi primordialmente riba iregularidadnan den otorgamento di terenonan comercial di erfpacht den e periodo di 2017 pa 2019.
Mas concretamente bisa: e investigacion ta dirigi su mes riba e pregunta si un of mas compania a logra obtene incorectamente (un opcion) riba terenonan di erfpacht den e periodo di november 2017 pa december 2019, caminda ta investiga tambe e eventual rol di e minister anterior. Den e huiszoekingnan a confisca documentonan y cargadornan di data. Di awor pa dilanti e team investigativo lo analisa e contenido di e administratie y e computernan cu a wordo tuma den beslag y lo scucha e sospechosonan y testigonan.


text:
Aruba
Polis activo cu detencion den area hotelero
Diasabra marduga alrededor di 3:00 am polis a detene un hende homber na The Village Plaza. Ta despues di varios advertencia. Un grup’i persona tabata medio haci pret cu polis. Ora a duna nan ordo pa bandona e area, nan no a ria y a keda para manera “ningun hende no tin nad’i bisa mi.” A detene por lo menos un di nan. Den un patruya di polis a transport’e pa warda di polis.
E homber no necesariamente tabata contento cu su detencion mirando el a pasa memey di centenares di hende cu man na boei, estilo ‘walk of shame.’ E tabata cooperativo si, no tabata necesario di uza forsa bruto cu ne. Den mesun area polis a detene mas persona tambe. A activa mas polis riba caya e weekend aki. Ta rondo di e Soul Beach Music Festival, tanto polis uniforma como na civil.


text:
ORANJESTAD: Diamars atardi a tuma luga final di volleyball meisjes y B- jongens na Centro Deportivo Libertador Betico Croes unda cu Colegio Sagrado Curason a titula campeon. Na segundo luga a keda Scol Basico Washington y na tercer luga Mon Plaisir Basisschool. Den e categoria di B- Jongens; Colegio Sagrado Curason un bes mas ta titula campeon, sigui pa Mon Plaisir Basisschool y na di tres luga Scol Basico Washington. Minister Endy Croes a pasa saluda e hobennan y deseanan hopi exito.
Minister Endy Croes ta felicita e scolnan cu a participa den e competencia y haci Weganan Escolar uno exitoso. Masha pabien na ekiponan ganado. Deporte ta ON!


text: ENKARGO di akuerdo: e Kontestanan di Eksperensia riba Just Kontesta no steur di konseho di un abogadoSo bo tin e Mes ta un plasa públiko i preguntanan i kontestanan no tin personal òf konferensia òf proteha pa e privilegio abogado en kliente. Bo no ta mester a lesa e kontesta di proponé spesífiko di e aktividat òf di e direkshon di circunstancianan spesífiko, ma solamente pa un konosementu di tempran komandantenan di lei i ku por afecta e ta sinta ku bo ta describi. E splicacion di esakinan tempran komandantenan di e circunstancianan mester ta realisa pa un abogado e a papia ku bo ta sigur, ta enter di tur e informashon partimentu, i exploró lorá opcion. Pa aktua den e tempran komandantenan, bo mester kontratá un abogado ku permiso na adaptá e lei di e teritorio na su informá ta referí. E kontestanan andere ta pa kada un di nan Eksperensia, no Solamente Mes E sitio i e sirbishi e proposishon"manera e ta". Pa wak e certificado for di e kreensia den un Ramo, hasi lis e"Certificado"símbolo di e liña di profil. E no ta pa preguntanan di emergensia ku mester ta dirigi mesora na telefon òf di hende profesional cualifica.


text:
COA di bishita na Centro Deportivo Playa
Hunto cu DVG, FFD y IBISA COA a bishita Colegio Arubano
Bishita di COA hunto cu DVG, FFD y IBISA Aruba na Centro Deportivo Playa(Colegio Aruba)
Diahuebs anochi, Comite Olimpico Arubano hunto cu Directie Volksgezondheid, Fundacion Facilidadnan Deportivo y IBISA a haci un bishita di cortesia y tambe di control na e federacion di badminton, Aruba Badminton Bond kendenan ta e di dos federacion cu a haci entrega di nan protocol pa e normal nobo cu tur federacion mester a traha.
Prome Sr. Franklin Abath di Stichting CDP a duna un splicacion di e acomodacion conoci tambe como gymzaal di Colegio Arubano. Mester bisa cu ainda tin cu haci algun cambio na e acomodacion. Su persona a elabora riba covid y su efectonan mientras siman pasa a habri e salanan. E inicia cu e parti sanitario y camerin mientras e coolers no a sera paso Colegio Arubano ta haci uso di esakinan. Varios huisregels a cambia of bini acerca, manera e uso di bo mesun boter. Tambe deportistanan so por drenta, mayornan no. Tin handsanitazer na porta, unda COA lo yuda cubri e gastonan di handsanitizer. Tur 24 federacionan miembro di COA a haya un budget pa por ehempel cumpra y bestel handsanitizer/flyers/pijltjes abou. E plan di mas grandi ta pa cambia luznan pa led
Tambe e comision a haya un paseo den henter e sala unda a inspeciona e baƱonan, 3 diferente sala unda ta practica deporte. Na final a reunie cu e diferente coachnan di badminton pa asina wak kiko a ser hasi pa yuda e atletanan pa cuminsa cu nan deporte.
Mas den siman e Comision lo bishita BMX na Streetwise.


text:
Aruba
Gario a pone fin na su bida den warda di Shaba
Diadomingo mainta personal di warda di Shaba a pidi asistencia urgente di ambulance momento cu a topa cu Antoni Gario horca. Gario a keda deteni diabierna pa JZP na su cas unda e ta sospecha di lo a viola su jiu muhe despues di un denuncia cu a keda haci contra di su persona. Diadomingo prome cu merdia a topa cu gario horca den cel. Paramediconan a pone mashin na su curpa pero mucho mas no por a haci y a notifica dokter. Hefenan a presenta di biaha na warda y asta e comisario di Polis sra Trudy Hassell


text:
Conoce e pre-seleccion di Aruba cu ta den pleno preparacion pa e Weganan Olimpico TOKYO 2020.
Na vispera di e Weganan Olimpico 2020, e aña aki celebra na e ciudad di Tokyo, Japon, Comite Olimpico Arubano kier a introduci e pre-seleccion di Aruba cu ta den pleno preparacion pa dicho weganan. Tur e atletanan den e pre-seleccion ta buscando un posibel clasificacion pa e Weganan Olimpico 2020.
Nos ta introduci nos di cuater atleta cu ta Mikel Schreuders di e deporte di landamento(Aruba Aquatic Federation, AAF)


text:
Etiopia
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Etiopia (na ge'ez: ኢትዮጵያ, transl. ʾĪtyōṗṗyā) ta un pais será for di laman situá den e kachu di Afrika, anto ofisialmente konosi komo e Republika Federal Demokrátiko di Etiopia. E ta e pais di dos mas poblá di Afrika, ku mas ku 85.2 mion hende, i e di dies mas grandi, ku su 1.100.00 km2. E kapital ta Addis Ababa. Etiopia tin frontera ku Eritrea na parti nort, Sudan na parti west, Djibouti i Somalia na parti ost, i Kenia na parti sur.


text:
Dia 3 novèmber 2020 e Presidente di Fair Trade Authority Curacao (FTAC), señora Miroslava Wedervoort i Minister di Asuntunan Ekonómiko, señor Steven Martina a firma un akuerdo di maneho pa e periodo 2020 – 2023.
FTAC ta e outoridat independiente asigná komo supervisor di Ordenansa Nashonal enkuanto Kompetensia. E Ordenansa Nashonal aki ta kai bou di responsabilidat di Minister di Asuntunan Ekonómiko. E Minister ta responsabel pa maneho di kompetensia I e realisashon di e metanan formulá den esaki.
Den e akuerdo di maneho aki e Minister i FTAC ta duna kontenido mas detayá na nan relashon, kamindanan ku esaki no ta regla den lei. E akuerdo aki ta brinda e Minister instrumentonan pa garantisá ku FTAC ta hasi uso di e medionan na su disposishon i su outoridat konforme reglanan di bon gobernashon i di kontabilidat pero tambe ta salbaguardiá e outonomia di FTAC pa por ehersé su tareanan i outoridat di manera independiente i liber di interferensia.
Na 2017 na momento di inougurashon di FTAC a firma e promé akuerdo di maneho. E akuerdo a terminá e aña aki. Despues ku e Ministerio I FTAC a hasi un evaluashon di e periodo ku a transkurí a redaktá un akuerdo nobo ku awor ta balido pa e próksimo 3 añanan.
Bo ke mas informashon? Tuma kontakto ku info@ftac.cw, telefòn: +5999 461 00 67.


text:
Diabierna un hues Mericano a dicidi cu e huicio di Joaquín “el Chapo” Guzmán, un di e caponan mas grandi di historia di narcotrafico lo cuminsa dia 16 di april di proximo aña.
“E fecha di huicio lo ta 16 di april. Nos lo purba di cumpli cu e dia aki”, hues Brian Cogan a bisa den un audiencia na Corte Federal di Brooklyn, caminda Chapo Guzman tabata presente .
Guzman, di 60 aña, tabata bisti un trahe blauw y el a scucha hopi serio tur palabra di hues Cogan. “El Chapo” a responde hopi biaha “si, señor” riba tur pregunta di hues Cogan. Guzman tabata apoya pa un traductor y tambe el a comunica su decision y deseo di continua cu su abogadonan Michelle Gelernt y Michael Schneider, pa traha den su defensa y representacion.
Den corte tabata presente su casa Emma Coronel, di 27 aña y mama di su dos yiunan. Coronel tabata bisti completamente na blanco. Guzman y Coronel a crusa algun par di mirada durante e audiencia.
Diahuebs hues a prohibi “Chapo Guzman” pa haya bishita den prizon, pero el a autorisa si pa un intercambio di mensahe bao supervision di algun autoridad. Nan a garantisa cu abogado di gobierno di Merca no lo tin acceso na mensahe cu Chapo Guzman por manda pa su famia y abogado cu ta traha den su defensa.
Abogadonan ta pensa cu e huicio por dura entre dos y tres luna. Abogado Gelernt a solicita na hues un contacto directo cu Chapo Guzman pa asina por traha riba su defensa den e fase preparatorio di e caso aki, pasobra te na e momento aki nan ta papia via un muraya di plastic transparente.
Gelernt a bisa cu mester mustra Chapo Guzman mas di 100 documento” riba un mesa y no via e plastic cu ta funciona como muraya, pasobra asina e caso ta tarda hopi. Gelernt a comunica tambe otro dificultad cu ta e trabao di traduccion di Ingles pa Spaño y vice versa, situacion cu ta complica e desaroyo y avance di defensa di Guzman.
Hues Cogan no a tuma un decision ainda tocante e solicitudnan aki, pero no a mustra positivo pa e peticion aki. El a bisa cu lo scoge otro hues pa bay na prizon di Manhattan y asina studia e situacion y prepara un informe. “E ta hopi complica, mi ta kere cu no ta posibel pa prepara un caso di e manera aki” , hues Cogan a admiti.
Chapo Guzman ta acusa di dirigi un imperio di narcotrafico riba ruta pa Merca. Guzman no a declara su mes culpabel di 17 acusacion cu tin riba su persona di banda di husticia Mericano. E prome acusacion riba Guzman ta e direccion di cartel di Sinaloa, y e acusacion aki por nifica un condena di cadena perpetuo.
E proximo audiencia cu Guzman lo tin prome cu dia di huicio, ta planifica pa dia 15 di augustus di 2017.


text:
WILLEMSTAD- Riba djaluna 5 di yüli Analytisch Diagnostisch Centrum (ADC) nos laboratorio nashonal a risibí su pèrmit pa konstruí e edifisio nobo di ADC na Otrobanda, for di Minister di Tráfiko, Transporte, i Planifikashon Urbano; sr. Charles Cooper. Entrega di e pèrmit di konstrukshon a tuma lugá na ROP, kaminda direktor di ADC, sra. Liane Virginia-Cova a risibí esaki di forma ofisial.
Ku e pèrmit aki ADC por kuminsá ku e konstrukshon di e edifisio nobo mas pronto ku ta posibel. E proyekto aki tin un invershon di alrededor 20 mion florin i tin un durashon di konstrukshon di aproksimadamente 1,5 pa 2 aña. E edifisio nobo ta keda konstruí dor di kontratistanan lokal i lo bira un ‘State of the Art Laboratory’ kaminda tur disiplina di e laboratorio médiko lo ta bou di un dak. Un laboratorio moderno kompañá ku teknologia avansá ku sigur tin benefisionan lokal i Internashonal.
Aktualmente ADC tin 13 prekpòst repartí rònt Kòrsou ku su laboratorionan situá na Vredenberg i Roodeweg. Despues di mas ku 60 aña lo bandoná e sitio di Vredenberg pa bai pa un edifisio nobo. Pues esaki ta un komienso di un kapítulo nobo; un transishon ku lo marka historia.
Konstrukshon di e edifisio nobo lo pone ku e disiplinanan di análisis ku ta wòrdu ehersé den laboratorio Vredenberg i Roodeweg, lo ta huntu den un edifisio na Otrobanda. Esaki ta hasi e trabou muchu mas efisiente pa asina por sirbi komunidat i henter e sektor di kuido aun mas mihó.
E edifisio nobo lo wòrdu konstruí riba e tereno kaminda e magazijn di SEHOS tabata situá ku ta enfrente di Curaçao Medical Center (CMC). For di Novèmber 2019, ADC ta fungi komo e laboratorio di nos hospital. Diferente disiplina ku tabata situá na ADC Vredenberg ya a muda bai ADC Roodeweg pa asina por sirbi CMC 24/7. Pa por a brinda un servisio tur afó na un ‘State of the Art hospital’ ADC a modernisá diferente ekipo usando diferente teknologianan ultra moderno. Entre otro e asina yamá ‘buizenpost’ ku pa medio di un tubu, muestranan di sanger, urina etc. for di CMC ta yega e laboratorio di Roodeweg den ménos ku 30 sekònde. Modernisashon i teknologianan avansá lo no falta den e edifisio nobo, tur esaki pa elevá nos sektor di salubridat aun mas.
ADC ta sumamente kontentu ku den presensia di Minister sr. Charles Cooper e promé paso pa konstrukshon a keda kristalisá pa den futuro serkano por sirbi pueblo for di e kurason médiko di Otrobanda!
VREDENBERG 5 DI YULI 2021


text:
Ekipo di 25 persona ta trahando na e luga di rescate caminda siman pasa a registra un deslizamiento di tera na un mina na e municipio ni Neira, banda di riu Cauca, departamento di Caldas na e centro di Colombia.
E Agencia Nacional di Mineria di Colombia (ANM) a informa cu a logra move 4700 meter di tera pa e construccion di un ‘jarillon’ cu ta laga e rescate sigur di e 11 minero cu a trapa den e mina. E secretario di gobierno di Caldas, Jhon Jairo Castaño a splica cu e ‘jarillon’ ta un plancha di tera cu ta tapa buraco pa asina e awa no filtra y laga extrae e likido cu tin aden.
Sin embargo, tin poco speransa cu e 11 minero ta na vida pa motibo cu a awa ta yega directamente na e boca unda e mina principal ta. “E posibilidad di cu tin bida interior den e mina ta hopi leu, pero speransa ta e ultimo cu nos ta perde pero mester papia cu honestidad y locual nos a wak ayera ta cu probabilidad ta abou”, a expresa e ministro di Minas y Energía, Diego Mesa.
Riba un comunicado, e ANM a señala cu labor di personal medico, tecnico y rescatante ta monitorea permanente e zona di fas, filtracion y succion di awa. Na e zona ta registra yobida fuerte y e riu di Cauca ta criendo, esey ta haci cu e rescate ta bira mas dificil.


text:
Un ehempel di lealtad y disciplina na trabou
E prestigioso compania MetaCorp hunto cu su subsidiarionan ATCO Aruba y EcoTech Freezone recientemente a celebra y honra dos empleado cu a cumpli respectivamente 45 aña y 25 aña di servicio. Un logro cu sigur ta di admira y aplaudi, cu ta bisa algo di tanto e trahado y e dunado di trabao. A celebra cu e hubilarionan durante un ceremonia special na Balashi Beergarden, den presencia di colega y algun pensionado.
Eddie de Veer, CEO di MetaCorp y Guus Slabbekoorn, CFO di MetaCorp a presenta na e evento pa personalmente felicita e hubilarionan y alabes gradici nan pa e añanan di servicio. Den discurso di De Veer, el a subraya e importancia di tin empleadonan leal, cu disciplina y cu e compromiso pa sigui hiba e compania padilanti. MetaCorp ta consciente cu ta danki na empleadonan fiel asina, cu e compania a surpasa 100 aña di existencia y ta cla pa sigui crece y desaroya.
Tocante Theodoor Wernet- 45 aña
Theo a cuminsa cu Victoria Bottling Company na aña 1977 y despues a sigui na Tropical Bottling Company, na New York Laundry N.V. y awor e ta trahando na EcoTech Freezone.
E ta un tremendo empleado, cu semper ta cumpli cu su tareanan, ta un persona hopi puntual y honesto. E semper ta cla pa yuda su coleganan, te hasta si no ta parti di su trabao. E ta un bon ehempel di loke ta un bon colega. Semper e tin un sugerencia con pa haci e trabao mas eficiente.
Semper e ta contento y ta yega trabao cu e mesun entusiasmo y disciplina, mescos cu ta su prome dia di trabao. “Tur e bunita cualidadnan aki di Theo, nos mester pa nos mes como colega, trahado y como hende”, asina Edwards Jimenez, gerente di EcoTech Freezone, a conta durante su discurso.
Tocante Rozina Nava – Fradl 25 aña
Rozina a inicia su carera impresionante den MetaCorp na aña 1997, unda el a traha e prome diesun añanan. Aki Rozina a traha entre otro den e Internal Audit Department.
Na 2009, a promove Rozina como director financiero di ATCO, cu e tempo ey tabata un compania grandi consistiendo di Ecotech/Recycling-Operations/Garage-Batch/Blockplant.Na 2010 a converti e diferente departamentonan den un N.V. separa, cada un cu nan mesun director financiero, pa cual a apunta Rozina pa sigui cu ATCO Concrete Products N.V.Na aña 2021a haci otro cambio, Rozina a bira director financiero di ATCO Aruba N.V., Ecotech N.V., EcoTech Freezone y EcoGas.
Robert Carrasquero, gerente di e grupo di compania aki a felicita Rozina den su discurso. E ta consider’e un colega pasiona cu su trabao, responsabel, un persona cu bo por conta riba dje na tur momento y e ta traha tremendo como un parti di e ekipo.
MetaCorp hunto cu Ecotech, Ecotech Freezone, ATCO Aruba y EcoGas ta felicita y gradici Rozina y Theodoor pa tur nan añanan di bon servicio y ta desea nan hopi aña mas di servicio y bon salud.